text:
Tag Archives: video
Conferencia di Prensa 15 mei 2020 Director SVb ir. Edwin M. Jacobs
Conferencia di Prensa 11 mei 2020 Director SVb ir. Edwin M. Jacobs
Conferencia di Prensa 30 maart 2020 Director SVb ir. Edwin M. Jacobs
Video cu Instruccion pa Aplica pa Pensioen Online
Pa por entrega bo peticion pa pensioen di AOV Online, mester haci uso di MiPensioen, e servicio digital di SVb pa tur pensionado. Den e video aki por wak con pa registra y asina entrega bo peticion online pa bo pensioen. [huge_it_videogallery id=”5″] Pa wak e video full habri primi riba e ‘full screen icon’… Mas Informacion
Video Notifica AO Español
[huge_it_videogallery id=”4″]
Celebrando 30 aña di SVb ta Anuncia: Competencia di Video
SVb Aruba den su di 30 aña di existencia ta anuncia e competencia di video pa henter comunidad di Aruba. Entrante prome di januari 1986 Aruba a haya su Status Aparte y e entidad SVb Aruba a bira un hecho. Sirbiendo comunidad di Aruba pa mas cu 30 aña caba SVb ta celebra e aña… Mas Informacion
Video cu Instruccion pa uso di MiPensioen
Pa haci uso di MiPensioen, e servicio nobo digital di SVb pa tur pensionado, mester pasa den algun stap prome. Den e video aki por wak un biaha mas tur e stapnan rekiri pa por subi nos website di MiPensioen, registra y subi riba bo propio cuenta di SVb MiPensioen. [huge_it_videogallery id=”2″] Pa wak e… Mas Informacion


c: text/html

text:
Oranjestad-Den un mocion e Fraccion di MEP a pidi Parlamento den su totalidad pa por instrui Algemene Rekenkamer Aruba (ARA) pa por haci un investigacion profundo riba e asunto di hedging cu a tuma lugar na WEB y cu a afecta henter Pueblo di Aruba. E mocion aki no a conta cu e aprobacion di e Fraccion di AVP y como tal no por keda ehecuta. Pero esaki no ta impedi ARA pa por haci e investigacion aki riba su mes. Pesey na final di e reunion publico, nos a haci un apelacion fuerte na ARA pa investiga e asunto di hedging cu a perhudica full nos Pais.
Parlamento por pidi ARA investiga
ARA of Controlaria General ta un Colegio Halto di Estado cu su trabou ta ensera controla si e decicionnan cu Gobierno a tuma a wordo haci legalmente y si e fondonan cu a wordo usa, a wordo aloca conforme e meta proponi. ARA ta haci su investigacionnan na un manera independiente. Pero ley ta duna Parlamento di Aruba e posibilidad tambe pa pidi ARA pa por haci un investigacion riba nan peticion. Mirando e hecho cu e rapport traha riba e asunto di hedging no tabata completo, no a investiga e envolvimento di Utilities y Gobierno, nos a urgi Parlamento pa bay di acuerdo pa instrui ARA pa haci e investigacion na un forma completo pa asina Pueblo por haya sa kiko a bay robes. E asunto di hedging na WEB a bay robes y esaki a perhudica full nos Pueblo. Gobierno y Utilities tambe a hunga un rol grandi den e toma di decicion pa haci hedging, pesey ta mas cu husto pa nan rol tambe wordo investiga.
Fraccion di AVP cu hopi excusa pa no investiga gobierno
Ta di lamenta cu e Fraccion di AVP a bin cu yen di excusa pa no bay di acuerdo cu e investigacion di ARA. Nan a keda insisti cu ta algun siman pasa nan a pidi Gobierno via mocionnan pa investiga e asunto di hedging y cu ainda Gobierno mester bin duna cuenta na Parlamento. E Fraccion hasta a bay asina lew di insinua cu e peticion di investigacion haci na ARA ta descredita nos compania nacional WEB, lo ta un falta di respet pa ARA y un minamento di autoridad di Parlamento. Puro excusa fofo di Fraccion di AVP pa no investiga e rol di Ministernan De Meza y Eman y tampoco e rol di Utilities den e asunto di hedging. Pasobra ken por kere cu Gabinete Eman lo laga investiga su mes?
Apelacion pa ARA investiga asunto di hedging
E hecho cu e mayoria den Parlamento no a bay di acuerdo pa ARA investiga e asunto di hedging, no ta kita cu ARA riba su mes por haci un investigacion riba e problema aki. Pa e motibo aki nos ta haci un apelacion fuerte na e profesionalnan di ARA pa haci un investigacion profundo riba e asunto di hedging cu a tuma lugar na WEB y trece na claridad e rol cu Utilities y Gabinete Eman a hunga den toma di e decicionnan cu na fin di dia a perhudica full nos Pais. Nos ta confia cu ARA no lo laga e Pueblo di Aruba na caya.

robotstxt: allowed

filter: keep


text:
PART 2 - Na ningun momentu tabata intenshon di Gobièrnu pa yega na e punto pa trese ahustenan ku
PART 1 - Na ningun momentu tabata intenshon di Gobièrnu pa yega na e punto pa trese ahustenan ku
Ministerio di Enseñansa, Siensia, Kultura & Deporte ta kuminsa #huntu ku otro organisashonnan
WILLEMSTAD- Riba djaluna 11 di febrüari, den un reunion urgente ku Centrale Commissie van
Riba e Flyer athunto tin tur informashon di e orario di salida i e ruta di e Marchanan pa Karnaval
Presentashon promoshonal di Ministerio di E.S.K.D. di nos pais Kòrsou durante di
Esaki ta un resumen di logro i retonan ekonomiko ku nos a enkontra den aña 2018 i tambe plannan ku
Minister di Enseñansa, Siensia, Kultura i Deporte, sra. Marilyn Alcalá-Wallé den konferensia di
Grandi i chiki a uni pa asina selebrá i para ketu na e balor di nos herensia kultural: e kaha di


text:
Oranjestad-Minister Otmar Oduber a anuncia noticia hopi positivo pa turismo di Aruba. Southwest a anuncia cu Aruba ta bay haya un gateway nobo desde 7 di maart 2015. For di fin di siman caba Southwest a anuncia e vuelo adicional cu un capacidad di 143 asiento for Houston pa Aruba, incialmente cu vuelonan riba diasabra.
Minister Oduber a indica cu e vuelonan di Southwest for di Orlando, Atlanta y Baltimore a crea oportunidadnan grandi pa diversificion di nos mercado turístico.Esaki ta forma parti di e strategia cu nos tin pa cuminsa atrae mas y mas e bishitante afluente cu ta esunnan cu ta gasta riba nos isla y cu ta bin for di e parti West di Merca.
Minister Oduber ta sumamente contento cu e confirmacion di Southwest haciendo Aruba un bes mas e promer destinacion den Caribe cu lo ricibi un vuelo for di e destinacion Houston. E vuelo aki lo tuma lugar tur diasabra y lo inicia na maart 2015. Esaki ta sigur un noticia sumamente positivo pa turismo di Aruba.
Esaki ta mustra un biaha mas e confianza cu tin den e industria turistico di nos isla. Pa añanan largo a concentra riba e parti North East y e maneho tabata uno pa diversifica mas y mas y logra trece e bishitante for di e parti West di Merca tambe.
Minister Oduber ta convenci cu e vuelonan di Southwest lo keda aumenta, sigur ora mira kico e ta significa den cantidad di bishitantenan pa Aruba.


text:
José Mathilda mihó konosí komo Djo Mathilda tata natural di 3 yu’i (1 yu hòmber i 2 yu’i muhé. Tata deportivo di mas ku 6000 hóben di Santa Maria su bario stima. Ku awendia ta konsistí di hendenan di rònt Kòrsou ku a bin biba den e bario ku a krese masha tantu mes, manera e’ la splika. Un siudadano ku rèspèt pa tur hende. Rèspèt pa grandi i chikí. Komo rekonosimentu pa su gran trabou su Mahestat La Reina a kondekor’é ku medaya di oro den Orde di Oranje na 1972. Pa su dedikashon na deporte di Futbòl i hubentut di Kòrsou en general i komo miembro di direktiva di “Curacaose Voetbal Bond” C. V. B. en partikular, na 1967 a nombr’é’ Miembro di Honor di C. V. B. Esakinan ta dos rekonosementu di mérito for di un lista di mas ku 12 i ademas vários plaka di honor otorgá na e gran yu tera aki. Ku meresidamente a haña su lugá tambe den salon di fama di
C. S. F. (Curacaose Sport Federatie).
Ku orguyo e mes ta konta ku e la a nase, lanta i semper a biba den Santa Maria.”Trahando pa Formashon di Hubentut di Santa Maria, mi a traha pa hubentut di henter Kòrsou.
Dedikando tempu na Hubentut, mi a yuda forma esnan ku a bin karga responsabilidat despues. I esei mi ta hasi te ainda, pero na otro manera “.
Na 1937 un chabalitu di apénas 13 aña, ku su amiguitunan, a lanta un di Futbol den Santa Maria. Un Santa Maria muchu mas chikitu ku awendia. E hobensitu di e tempu ei, “Jo Mathilda” tabata kòrda ku e fecha kla te dia djawe: 11 yanüari 1937. E klup su nòmber DTS, “Door Trainen Sterk”. Nan a afiliá mesora na CVB i a kuminsá hunga den Kompetitie .
E hobensitu “Jo Mathilda” a bira miembro di direktiva i asta Presidente di DTS ora e tabatin apénas 15 aña di edat. Tabata un smak pa mira un presidente hobensitu na karson kòrtiku ta dirigí reunion di miembronan di direktiva di basta mas edat kuné.


text:
DEN HAAG – Defensor di Pueblo Nashonal na 2019 lo bai hasi hopi mas investigashon di e funshonamentu di gobièrnu na Boneiru, Saba i Sint Eustatius. Entre otro di polis, servisio di imigrashon i pobresa.
E investigashon di pobresa na e islanan ta remarkabel, pasobra ya tin diferente rapòrt di entre otro Unicef, Regioned i Nibud. No opstante tur e rapòrtnan aki gabinete no ta logra pa stipulá e asina yamá mínimo sosial pa Boneiru, Saba i Sint Eustatius.
Segun defensor di pueblo Reinier van Zutphen su investigashon lo trese ‘solushonnan’ pa Den Haag, pa por ‘saka famia i yu for di pobresa’. Solushon práktiko segun Van Zutphen tin mas prioridat ku stipulá un suma ku un hende mester minimalmente pa biba di dje.
“Mi ke sa si tin previshon na e islanan manera nos konosé na Hulanda i si ta yuda hende sali for di nan debenan”, Van Zutphen ta bisa. Tambe lo mira serka Servisio di Impuesto si ta tene sufisiente kuenta ku hende ku debe.
Fókùs riba polis
Lo investigá otro instansia di gobièrnu tambe. Asina lo bini un investigashon tambe di polis na Boneiru, Saba i Sint Eustatius. Van Zutphen ke sa si polis ‘ta basta sensitivo’ pa keho di siudadano. “Tin un kantidat di problema na e islanan manera violensia den kas, ku mester trata.”
Tokante Imigrashon i Naturalisashon (IND) lo sali un rapòrt di investigashon na kuminsamentu di 2019.
‘Tin be mi ta sinti mi un boneriano’
Si ta trata di trato di keho, Van Zutphen tin hopi speransa tokante e aktitut di e ámtenar lokal. “Espesialmente na e entidatnan públiko mi tabata haña ku por a kambia algu na e servisio, e amabilidat kontra e siudadano i e rapides. Tin bia mi mes ta sinti mi boneriano, pasobra mi tampoko no ta haña kontesta. Pero poko poko mi ta mira ku esaki ta kambia.”
Awor ta falta ‘e hefenan’ (e miembronan di konseho insular, e mandatarionan i e ámtenarnan haltu), Van Zutphen ta haña. P’esei otro aña Van Zutphen lo tene un training spesial sperando ku ‘esnan ku ta na mando’ lo bai pèrkurá pa trata keho mihó.
Mas plaka pa keho i investigashon
Kontrali na e gabinete anterior na Hulanda, Defensor di Pueblo i Defensor di Mucha di e gabinete Rutte III aktual a haña mas plaka pa e ‘munisipionan’ karibense. Asina por tene mas konsulta i hasi mas investigashon di keho ku habitante tin tokante e funshonamentu di instanshanan di gobièrnu.
Bou di e gabinete anterior ku minister Ronald Plasterk (Asuntunan Interior i Relashonnan den Reino) e plaka èkstra ei no a bini. “E ora ei mi a bisa: realmente mi mester di mas plaka pa por hasi mi trabou na e islanan drechi. E tempu ei mi no a hañ’é.”


text:
Den e articulo aki, Love Coach Desiree Swaen ta elabora riba diferente tipo di infidelidad. Beware, she might spill your beans!
E contesta riba e pregunta; “Kico ta infidelidad?” pa hopi hende ta basta facil pa contesta. “Haci sex cu otro persona cu no ta bo pareha.” E contesta aki ariba su mes, ta corecto. Pero den e era digital y moderno aki, na unda e grens ta?
Tin hopi cos cu no ta encera interaccion sexual fisico, pero cu toch ta keda cuestionabel. Wak pornografia riba internet den secreto, ta infidelidad? Un ‘massage with happy ending’ ta infidelidad? Sexting cu un tercera persona (den e sentido di chat y intercambia portretnan of videonan sexual) ta infidelidad? Online dating den secreto, of sali cu un amigo/amiga sin cu bo pareha sa, ta infidelidad?
… e realidad ta cu hopi pareha ta evita e combersacion aki, te ora cu ta laat y ya un infidelidad a wordo cometi caba.”
E contesta riba esakinan ta depende hopi di locual e pareha a palabra cu otro. Por ehempel, esnan den asina yama ‘open relationships’ no ta considera e hecho di tene relacion sexual cu otro persona(nan) como infidelidad. Swingers (parehanan cu ta practica sex cu mas persona y ta wak otro haci’e) obviamente no ta considera sex cu otro persona(nan) como infidelidad. E ‘bottom line’ ta, cu locual ta wordo cualifica como infidelidad, ta depende di e tipo di relacion y palabracionnan haci entre e pareha. Pero e realidad ta cu hopi pareha ta evita e conversacion aki, te ora cu ta laat y ya un infidelidad a wordo cometi caba. E ironia ta, cu e ora ey si nan ta habri pa papia tocante infidelidad den tur detaye. Comunicacion ta inclui topiconan di combersacion menos agradabel, pero hopi importante, manera e topico di infidelidad.
Intimidad emocional ta encera comparti problemanan di bo relacion of otro cosnan intimo cu un tercera persona, en bes di comunica esakinan cu bo pareha.”
Den cuadro di e topico di infidelidad, ta bon pa sa cu ta existi tambe e asina yama ‘emotional infidelity’. Infidelidad emocional, ta sosode ora un partner ta drenta den intimidad emocional cu otro persona, cual intimidad emocional ta ‘one step away’ di un interaccion sexual fisico. Intimidad emocional ta encera comparti problemanan di bo relacion of otro cosnan intimo cu un tercera persona, en bes di comunica esakinan cu bo pareha.
Den e era digital aki, hopi hende ta mantene amistad cu otro persona via social media of chat, na unda nan sa cu tin un tipo di atraccion envolvi.”
Den e era digital aki, hopi hende ta mantene amistad cu otro persona via social media of chat, na unda nan sa cu tin un tipo di atraccion envolvi. Tambe tin personanan, cu ta mantene amistad cu un of mas persona encurashando nan interes, solamente pa boost nan propio ego of pa entretene nan mes. Hopi di esaki ta tuma luga riba WhatsApp, Facebook Messenger of otro tipo di chat. Esakinan no tur ora ta inclui sexting y door cu no tin interaccion fisico e por mustra como algo inocente y ‘fun’. E realidad ta, cu e persona cu ta haci esaki mester bay haci un analisis profundo pa wak kico e falta den su mes of den su relacion, cu ta ponele recuri na otronan pa yena un bashi. Hopi biaha e persona en cuestion ta gosa di e secrecia y misterio pero alabes ta sinti su mes culpabel y ta cuida su telefon extra hopi pa evita di wordo descubri. I hope I didn’t spill your beans....
Como coach, mi ta respeta tur hende nan opinion, nan punto di bista y nan desicionnan. Pero na momento di cuminsa bo relacion, bo tawata sa caba, cu esaki lo bin cu cierto restriccionnan pa cu e manera con abo kier biba bo bida. Pues, boluntariamente bo a entrega parti di bo libertad, den e sentido cu awor bo tin cu tene cuenta cu e opinion di bo pareha, si bo kier pa bo relacion funciona bon.
… boluntariamente bo a entrega parti di bo libertad, den e sentido cu awor bo tin cu tene cuenta cu e opinion di bo pareha …”
Locual bo ta haci conscientemente, sabiendo cu bo pareha no lo aproba, obviamente lo por tin consecuencianan negativo pa bo relacion. Bo mag di scoge pa core e riesgo, pero semper bo mester ta cla pa enfrenta bo responsabilidad na momento cu bo accionnan wordo descubri. Esaki den hopi caso por nifica final di bo relacion y si no ta asina mes, e lo nifica un ‘breach of trust’ sumamente serio, caminda lo ta hopi dificil pa recobra e confianza necesario pa mantene un relacion stabiel. Pues, ta bon pa pone tur cos den un balansa y analisa pa bo mes, kico ta mas importante: un rato di diversion of mantene bo relacion.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
KOMUNIKADO DI KUERPO POLISIAL KÒRSOU topiko video riba medio sosial kaminda hoben ta stur outo (ku video kompletu)
Adrès : Winston Churchillweg z/n • Willemstad • Curaçao
KOMUNIKADO DI PRENSA 130 / 2020
31 mart 2020
Video riba medio sosial.
Kuerpo Polisial Kòrsou a tuma nota di un video riba media sosial, ku ta kontené imágennan kaminda un menor di edat ta manehá un vehíkulo.
Djamars 31 di mart 2020, alrededor di 12.00’or durante patruya, e Tim di Mantenshon di Órdu Públiko a rekonosé e vehíkulo ku ta paresé riba e video pará riba Rooseveltweg.
Na e sitio, e tim a hasi un investigashon pa saka afó ta ken ta doño di vehíkulo aki.
A resultá ku e doño di e vehíkulo, ta tata di e menor ku tabata manehá e vehíkulo.
Mes ora polis a konfiská e vehíkulo i a ordená e hòmber aki pa pasa warda huntu ku e yu ku tabata manehá e vehíkulo, pa kontinuá ku e investigashon


text:
Controleteam multidisciplinario
Riba 4 di maart ultimo e Controleteam Multidisciplinario (controladornan di Departamento di Asuntonan Economico y Departamento di Salud publico, acompaña pa agentenan policial di KPA) a eherce un control riba supermercadonan den area di San Nicolas. A controla supermercadonan riba cumplimento cu e prijsnan maximo stipula pa gobierno riba productonan di canasta basico, indicacion di prijs, permiso di negoshi, higiena, fecha di vencemento di productonan y carchi di salud. Durante control a cera un supermercado a base di incumplimento di higiena. A atende supermercadonan riba imcumplimento cu e prijsnan maximo stipula pa gobierno.
E maneho di indicacion di prijs ta obliga tur negoshi pa tin indicacion di prijs pa producto y/of servicio claramente visibel y legibel. Prijs por ta indica riba e producto of pa un grupo di producto riba shelf. E prijs mester ta indica den Florin Arubano. Adicional na esaki, por pone e equivalente den otro valuta.
E lista completo di productonan di canasta basico cu nan prijs maximo vigente ta disponibel riba e website www.deaci.aw. Pa mas informacion por bishita e website menciona pa keda informa di tur e publicacionnan di Departamento di Asuntonan Economico. Cualkier keho of irregularidad por contact Departamento di Asuntonan Economico na 5212400 of via email: info@deaci.aw. Pa cualkier keho riba tereno di salubridad por contact Departamento di Salud Publico na 5224271 of via facebook page. Pa cualkier otro informacion of keho relata na e derecho di e consumido por contact Dienst Huur en Consumentenzaken na 5829914 of via email: info@dhc.aw. Pa mas informacion tocante derecho di consumido por bishita e website http://www.dhc.aw/.
Scroll To Top
- Macuto di Compras: 16 oktober 2021 October 15, 2021
- Macuto di Compras: 9 oktober 2021 October 15, 2021
- New gasoline price publication: 13 october 2021 October 13, 2021
- Macuto di Compras: 2 oktober 2021 October 4, 2021
- Macuto di Compras: 25 september 2021 October 4, 2021
- Macuto di Compras: 9 september 2021 September 9, 2021


text:
COVID-19 den hòspital,
Written by Khalil Guribaldi on 13 November, 2020
Último dianan a mira un oumento signifikante den pashèntnan ku ta bin na Emergensia di CMC.Esaki ta pone un preshon èkstra riba personal di kuido pa por duna trato na pashèntnan ku si tin emergensia. CMC ke supliká pa por fabor tuma kontakto ku bo dòkter di kas si bo tin síntomanan di COVID-19.No bin personal na hòspital.Na e momentunan aki CMC tin 5 pashènt ku COVID-19 hospitalisá.Pa loke ta trata empleadonan di CMC, na e momentunan aki tin un total di 39 kaso aktivo i 21 kaso ku a rekuperá.E 60 kasonan total ta 4.4% di CMC su okupashon di personal.Estadistikanan internashonal ta mustra ku e porsentahe di personal di kuido den hòspital ku ta keda infektá cu COVID-19 por yega na un máksimo di 35% konforme investigashonnan hasí pa World Health Organization (organisashon mundial di salú).CMC ta tèst tur empleado ku tin síntoma i tur empleado ku ta riba e “contact list” pa asina minimalisá rísiko ku un persona ta bin traha sin detektá ku e ta infektá.Tur miembro di personal di CMC ku a tèst positivo pa COVID-19 mester bai den isolashon i no ta permití pa bin traha na CMC tanten ku nan ta positivo.Premirando un situashon ku mas oumento den kasonan di COVID-19 den hòspital, CMC a tuma pasonan pa por sigui garantisá nivel di kuido. CMC a reforsá su tim ku personal di merka,gerensia di CMC huntu ku GMN i Ministerio di Salubridat, Naturalesa i Medioambiente ta den palabrashon ku Ministerio di salubridat di Hulanda pa mas enfermero,spesialista i alabes ta buskando den nos merkado lokal pa enfermeronan general i spesialisá pa yuda duna kuido.


text:
Prome Minister Evelyn Wever-Croes: PILARNAN PA CONSTRUI E FUNDESHI SOLIDO DI INTEGRIDAD
Prome Minister Evelyn Wever-Croes:
PILARNAN PA CONSTRUI E FUNDESHI SOLIDO DI INTEGRIDAD
Gabinete Wever-Croes ta cuminsando cu e trayectoria di integridad y realisando pilarnan firme pa e construccion di integridad den gobernacion. Prome Minister Evelyn Wever-Croes ta enfatisa e importancia di tin un fundeshi firme di Integridad den gobernacionnan y ancra esaki den ley.
Gobierno di Aruba ta trahando riba diferente fase pa pone e fundeshi firme pa Integridad na Aruba entre otro Bureau Integriteit, Integriteits Kamer, Corporate Governance Code pa companianan estatal, Oficina di Obudsman, Ley di Financiamento di Partidonan Politico, Ley di Screening di intergridad di minister y parlamentarionan, KlokkenluidersRegeling pa esnan cu ta denuncia corupcion. Esakinan ta pilarnan pa sigura integridad den nos pais:
- Bureau integriteit aruba (bia):
Meta: (1) Conscientisa sector publico y sector priva tocante integridad a traves di entre otro training y charla. (2) e ‘Meldpunt’ pa raporta kiebro di integridad. Den e fase inicial lo traha riba e kehonan raporta den sector publico, y den e siguiente fase lo traha riba e kehonan raporta den sector priva. E institucion di BIA y su independencia di Gobierno lo wordo ancra den ley.
Planning: Medio 2019 e oficina lo habri su porta. Actualmente ta enfocando riba recruta e director y personal di e oficina.
- Integriteitskamer:
Meta: E Integriteitskamer ta encarga cu e control di decisionnan grandi di Gobierno especialmente di destahonan publico. E Integriteitskamer lo consisti di un conseho di miembro apunta pa Gobierno y sector priva hunto, y di un departamento cu lo duna e sosten administrativo na e conseho di miembro. E Integriteitskamer di Aruba, Corsou y Sint Maarten lo traha hunto y lo comparti experticio.
Planning: E trabounan pa organisa e Integriteitskamer lo inicia den di dos mita di 2019, y lo ta operacional den 2020. Fondonan a wordo aloca den presupuesto 2020.
- Corporate Governance Code:
Meta: Un organo cu ta encarga cu supervision di companianan estatal riba aplicacion di reglanan di cooperativo gubernamental, y conseha Gobierno riba peticion of no, entre otro riba e perfil, nombracion y retiro di miembronan di hunta di comisarionan. Lo traha un legislacion di ‘Corporate Governance Code’.
Planning: e ley lo wordo presenta na Parlamento den e di dos mita di 2019, y trabounan pa institui e organo di supervision lo tuma luga den 2020. Fondonan a wordo aloca den presupuesto 2020.
- Ombudsman:
Meta: Defensor di pueblo cu lo atende cu kehonan di ciudadanonan contra actuacion di Gobierno. Aruba ta e unico pais den Reino cu ainda no tin un Ombudsman y nos ta trahando pa Aruba tambe haya su Ombudsman. E Ombudsman ta un organo halto di estado independiente di Gobierno y e ley ta un ley di iniciativa di henter Parlamento.
Planning: Den e prome mita di 2019 e ley lo wordo finalisa pa Parlamento por trat’e. E siguiente 6 lunanan lo traha riba institui e oficina y recruta e Ombudsman y e staf pa den 2020 e oficina di Ombudsman por habri. Tin fondonan aloca den e presupuesto 2020 pa e oficina di Ombudsman.
5.Ley di financiamento di partidonan politico:
Meta: Trece mas transparencia den e financiamento di partidonan politico. Ta trata di un ley di iniciativa di Parlamento. E supervision di e ley lo ta den man di un organo di supervision.
Planning: Den di dos mita di 2019 e ley lo wordo finalisa y lo wordo trata pa Parlamento.
- Ley di Screening di parlamentario y ministernan:
Meta: Pone regla y codigo di conducta na cual parlamentario y ministernan mester atene nan mes na dje, y stipula ki consecuencia tin ora viola reglanan di integridad
Planning: Ta calcula cu pa di dos mita di aña e ley por wordo trata den Parlamento.
- KlokkenluidersRegeling:
Meta: Esaki ta garantisa e empleado cu mira corupcion pasa, por denuncia esaki sin cu e ta wordo persigui y perde su trabou.
Planning: E areglo di proteccion aki mester ta cla na momento cu Bureau Integriteit Aruba cuminsa ricibi e prome meldingen di kiebro di integridad.
“Esakinan ta e pilarnan pa construi e fundeshi di Integridad den Gobierno. Ainda nos no ta caminda nos mester ta, pero nos ta hopi bon riba e caminda. Entre e aña aki y otro aña, mayoria di e proyectonan aki mester ta completa y cu placa riba presupuesto. Gobierno lo logra e meta di trece integridad, transparencia y bon gobernacion den gobernacion”, Prome Minister Evelyn Wever-Croes e duna di conoce.


text:
39-2019: KvK kier scucha opinion di e empresario: KvK ta organisa evento Town Hall Meeting encuanto Reforma Fiscal
Oranjestad – Diahuebs 12 di september 2019 Camara di Comercio y Industria di Aruba (KvK) ta organisa un Town Hall Meeting riba e topico di Reforma Fiscal. E evento lo tuma luga den auditorio di KvK di 6:00 PM pa 8:00 PM. Pueblo hente y en particular e comerciante ta keda cordialmente invita pa ta presente pa comparti idea y bin cu solucionnan pa e Reforma Fiscal.
Durante e Town Hall Meeting KvK lo presenta algun topiconan cu ta forma parti di e Reforma Fiscal y di e forma aki duna e publico presente e oportunidad pa elabora riba solucionnan cu lo beneficia pueblo di Aruba. E topiconan cu lo wordo presenta:
- Menciona BBO riba e recibo
- Cobra BBO na frontera
- Introduci Sugar Tax
- Bronheffing riba salario di directiva/management y derecho di autor (royalties)
E motibo di e Town Hall Meeting ta pa KvK haya bista di kico ta e preocupacionnan y kico pueblo mes ta considera como e miho solucion cu tin cu wordo inclui den e Reforma Fiscal.
Lo tin un moderador cu lo guia e evento na papiamento pero publico presente por trece su puntonan dilanti na papiamento, hulandes, ingles of spaño. Si acaso bo tin punto cu bo kier trece dilanti prome cu e Town Hall Meeting of si bo no por ta presente por e-mail esaki pa businessinfo@arubachamber.com.
Tene cuenta cu cupo ta limita y pa e motibo aki ta pidi pa registra na tempo via e link aki: https://arubachamber.com/pages/event/town-hall-meeting-fiscal-reform/
Pa mas informacion por tuma contacto via businessinfo@arubachamber.com of yama na 582-1566 ext. 30/42/27.
Aruba, 10 di september 2019
Camara di Comercio y Industria (KvK)Scroll To Top


text:
251MASRA taki nanga mi, A taigi mi taki: 2“Manpikin fu libisma, drai yu fesi luku den Amonitisma, dan yu e taki san Mi e gi yu fu taki. 3Taigi den Amonitisma taki: ‘Un arki a boskopu fu Masra MASRA. Na disi Masra MASRA e taki: Di feyanti pori a santa presi fu Mi, di den broko Israel èn di den tyari a pipel fu Yuda gwe na den kondre leki strafuman, un bari lafu. 4Dat' meki Mi o gi a kondre fu unu na den lo fu oostsei. Den o naki den kampu poti na ini èn teki a kondre leki den tanpresi. Den o nyan den froktu èn dringi a merki fu unu. 5Mi o meki Raba, a mamafoto fu unu, tron weigron gi den kameel fu den. Den tra foto fu unu o tron presi pe skapu e bro. Dan un o sabi taki Mi de MASRA.
6-7Bika na disi Masra MASRA e taki: Mi o strafu unu fu di un ben naki ini un anu, stampu nanga un futu èn lafu sote di ogri miti Israel. Mi o gi un abra na tra folku. Mi o wai un leki folku puru na pasi èn Mi o meki a kondre fu unu no de fu feni srefsrefi moro mindri den trawan. Mi o kiri unu. Dan un o sabi taki Mi de MASRA.’
8Na disi Masra MASRA e taki: Fu di a pipel fu Moab nanga a di fu Seir taki dati a pipel fu Yuda de a srefi leki ala tra folku, 9Mi e broko den foto tapu den bergilantyi fu Moab, den alamala, no wan Mi no e libi. Owktu den moro moi wan o broko: Bet-Hayesimot, Baal-Meon nanga Kiryataim. 10Mi e gi Moab na den lo fu oostsei, leki san Mi du nanga Amon. Èn no wan folku o memre den Amonitisma moro. 11Na so Mi o strafu Moab èn den o sabi taki Mi de MASRA.
12Na disi Masra MASRA e taki: Den Edomitisma pai a pipel fu Yuda baka èn so den poti wan hebi ogri na den tapu. 13Dat' meki Masra MASRA e taki disi: Mi o strafu Edom. Mi o kiri libisma nanga meti drape. Mi o meki Edom tron bigi ipi broko ston, fu Teman go te na Dedan. Na deigri o kiri den. 14Na Israel, a pipel fu Mi, Mi o meki pai Edom baka. Israel sa meki Edom firi a faya nanga hebi atibron fu Mi. Den o leri sabi fa Mi e pai baka, Masra MASRA e taki.
15Na disi Masra MASRA e taki: Den Filistijnsma pai den feyanti fu den, di den no man si bun langa na ai kba, tapu wan ogri-ati fasi baka èn den puru den na pasi. 16Dat' meki, na disi Masra MASRA e taki: Yere, Mi o strafu den Filistijnsma. Mi o kiri den sma dati di kmopo na Kreta. Srefi den wan di e libi na a syoro fu a se Mi o kiri. 17Mi o pai den baka sondro fu sari den pikinso srefi. Mi o strafu den nanga atibron. Te Mi o pai den baka den o sabi taki Mi de MASRA.”


text:
Constitucion ta subordina na Statuut di Reino Hulandes, cu ta regla relacion estatal entre e paisnan Hulanda, Aruba, Curaçao y Sint Maarten. Den Statuut ta para cu e paisnan en cuestion ta atende nan propio asuntonan independientemente y cu conhuntamente nan ta atende asuntonan di Reino. Ademas Statuut ta duna regla pa cooperacion mutuo, asistencia, consulta y organisacion politico di e paisnan.
A promulga Statuut na 1954. For di e momento ey e paisnan di Reino tin posicion ekivalente y nan ta atende independientemente nan propio asuntonan. Por cambia Statuut solamente si tur e paisnan di Reino ta di acuerdo. E Constitucion Hulandes y E Areglo di Estado di Aruba, Curaçao y Sint Maarten ta subordina na Statuut.


text:
Tempo: Awe anochi: parcialmente nubla y generalmente seco den marduga y mayan: parcialmente nubla cu un awacero pasahero
temperatura maximo 34 grado celsius
temperatura minimo 28 grado celsius
bahada di solo : 6:31 pm
subida di solo : 6:29 am
Biento: Modera for di direccionan generalmente oost; forsa 3 te 4 (12 te 30 km/ora, 7 te 16 nudo). Den dia basta fuerte te posiblemente fuerte den rafaga; forsa 5 te 6 (31 te 50 km/ora, 17 te 27 nudo).
situacion general di tempo pa proximo 24 ora: no ta spera cambionan grandi den e tipo di weer
cu tin actualmente. humedad den region ta limita y esaki ta stroba desaroyo di nubianan cu ta
produci awacero. sinembargo, den oranan di marduga y mainta trempan humedad por bira
suficiente pa produci un awacero breve. sobra di dia tempo lo keda seco.
condicionan maritimo/ estado di lama: ta spera un estado di lama leve na partinan
protehe, y leve te modera na partinan zuid. Na partinan oost te noordwest lama lo ta
modera cu olanan entre 3 pa 5 pia. labaderanan modera produci pa horcan sam ta drentando awanan di lama caribe y lo haci partinan oost te noordwest poco bruto den curso di mayan diaranson.
aviso/ alerta:
ningun
fenomenonan special: Debi na un indice relativamente halto di rayonan di solo y poco nubia e dianan aki nos por verwacht cu temperatura lo por jega 34 of 35°c rond di oranan di merdia. esaki combina cu e biento zwak te modera por duna un sensacion di temperatura rond di oranan di merdia di 38 te 40°c.
tempo tropical significante: Horcan sam tabata situa na 935 km oost di islanan ariba y ta move den direccion noordwest. sam ta te ainda solamente un molester pa navegacion maritimo.
un area di mal tempo, sobranan di peter ta situa oost-noordoost di bermuda y tin un chance medio grandi di sigui desaroya y atrobe bira un ciclon tropical prome cu condicionan bira desfavorable pa esaki.
otro area di mal tempo situa zuidwest di islanan cabo verde tin un chance grandi den proximo 48 ora pa sigui desaroya y bira un ciclon tropical.
un ola tropical cu ta moviendo banda di zuidoost di islanan cabo verde tin un chance grandi den proximo 48 ora di sigui desaroya y bira un ciclon tropical.
potencial di awacero pa proximo 24 ora: 1 to 3 mm; localmente esaki por varia.
registracion di temperatura (grado celsius) y awacero (mm) den ultimo 24 ora (8’am pa 8’am):
airport : max 34 / min 28 / 0.0 mm
westpunt: max 34 / min 28 / 0.0 mm
sta rosa: max 34 / min 29 / 0.0 mm
pronostico di tempo pa proximo 3 dianan: parcialmente nubla cu un awacero pasahero te breve. Biento lo ta for di direccion oost y modera; basta fuerte te posiblemente fuerte den rafaga; temperatura (grado celsius) max / min lo ta: 34 / 28


text:
WILLEMSTAD – Konvensí dje hecho ku un bon preparashon ta esensial pa e éksito di studiantenan na Hulanda, Hogeschool Rotterdam ta ehekutá e proyekto ‘Subi Jet pa bo Get’. Di e forma aki e skol altu ta pone hopi énfasis riba guia dje studiantenan, promé ku nan pone pia riba Tera Friu.
Inisialmente, na aña 2007, Hogeschool Rotterdam a manda un representante Kórsou, pa guia e studiantenan ku ta bai studia na e skol. Na Hulanda, vários studiante a indiká ku nan ta sinti falta di un bon preparashon promé ku nan bai studia. Hogeschool Rotterdam a kuminsá ku e trayekto di preparashon na Kòrsou ku e meta pa evitá ku e hóbennan ta yega na e skol ‘kuru’. Durante dje trayekto, e studiantenan ta haña training di preparashon, ku énfasis riba entre otro bida di studiante na Hogeschool Rotterdam.
Shary Scoop den kombersashon ku Dulce Koopman
Riley Goedgedrag tabata e promé persona ku tabata guia e studiantenan di Hogeschool Rotterdam, ku ta prosedente di Kórsou. For di aña 2007 e ta enkargá ku e proyekto Subi Jet pa bo Get na Korsou. Entretantu el a pasa e tarea pa Irene Kastaneer.
Na Hulanda tin kontinuashon dje programa di preparashon, pa medio di e proyekto titulá Antuba. Antuba ta sigi ku e proyekto i kada un dje hóbennan ta haña sosten na Hulanda, durante di henter nan trayekto di estudio.
Tur studiante ta bin na remarke pa sigui e trayektonan di preparashon i guia na Korsou i Hulanda. Irene Kastaneer a splika ku SSC ta na altura di Subi Jet pa bo Get ku nan ta tene kuenta ku otro. Hogeschool Rotterdam tin sinku enkuentro i SSC ta hasi e trayekto general i mas largu.
Un dje tópikonan ku e studiantenan ta haña durante ‘Subi Jet pa bo Get’, ta kiko nan por spera ora ku nan ta biba riba nan mes. Tambe ta prepará nan pa traha den grupo i karga nan responsabilidat. “Atendé ku tempu liber i finansa i diskutí riba e kosnan ku por influenshá e studiantenan pa neglishá nan estudio”, tambe ta haña atenshon, segun Irene Kasteneer-Lourencia.
E hulandes tambe, un dosente hulandes a bin Korsou pa wak kon ta para ku e hulandes dje futuro studiantenan di Hogeschool Rotterdam. Tambe a evaluá kon por prepará nan mas mihó te ora ku yega e momentu pa nan bai Hulanda.
E ofisina di Hogeschool Rotterdam ta situá den e edifisio di Howard Johnson na Brionplein i tur enkuentro ku e studiantenan ta tuma lugá na e sitio aki.
Outor Dulce Koopman


text:
Dialuna 20 di september ultimo a inicia e prome dia di training di e prome dos grupo di e futuro Supervisornan di Codigo di Proteccion na edificio di JFK. Codigo di Proteccion (Meldcode den nos Codigo Civil 1, articulo 243) a drenta na vigor desde 1 di april 2021. Codigo di Proteccion a cuminsa bou auspicio di Sociaal Crisis Plan y ta un plan di 5 paso, unda ta describi con un profesional den e sectornan: enseñansa, husticia, social y salud, mester anda cu e señalnan di (sospecho di) abuso di mucha. E 5 pasonan aki ta ancra den un Decreto Nacional.
Supervisor di Codigo ta percura pa e implementacion, maneho y salvaguardia Codigo di Proteccion den e organisacion. E supervisor di Codigo ta traha pa henter e organisacion, ta e profesional riba e tereno di Codigo di Proteccion y ta conseha e directiva tocante e maneho relaciona cu Codigo.
E training ta consisti di 3 dia intensivo y a opta pa parti e training aki den 6 dia (mitar dia parti mainta) pa asina e participantenan tin tempo suficiente pa prepara nan mes pa e sigiuente dianan di training. Un total di 20 profesional di diferente sector di social, enseñansa, husticia y salubridad publico ta participando na e training aki, cu ta bou guia y conhuntamente cu e instancia LVAK ( Landelijke Vereniging Aandachtsfunctionarissen Kindermishandeling). Cada grupo ta consisti di 10 profesional, p’asina por duna miho atencion na e contenido di e curso. Ta e propio Supervisor di Codigo, cu a termina nan curso den luna di juli, ta encarga pa duna e cursonan aki bek.
Durante e promer dia di e training e trainers a enfoca riba e importancia di e rol di e Supervisor di Codigo y e competencianan cu mester tin, pa ehecuta e rol aki na un manera efectivo y eficiente. Mester remarca cu e ambiente mes den ambos grupo, tabata uno hopi positivo, educativo, trankilo, habri pa haci pregunta, espacio pa comparti experiencia, bon structura, bon balans entre teoria y tarea, diferente forma di traha y motivante. Na final a pidi tur participante pa duna feedback, p’asina por evalua e dia. Esaki a resulta den un feedback hopi positivo y resultado tabata cu e participantenan ta entusiama pa sigui cu e sigiuente dianan di training.
E sigiuente dia di training lo tuma lugar dia 27 september na JFK y lo elabora mas riba e rol di Supervisor di Codigo y kico esaki ta encera pa tur instancia concerni.


text:
Geplaatst op 20 May 2019 dor di Ministerio Hustisia
Den kuadro di e trayekto di resosialisashon ku ta andando den SDKK a inisiá e proyekto pai fortifiká e lasonan familiar entre e klientenan i nan famianan.
Dia 11 di mei último SDKK a organisá, konhuntamente ku sektor priva i personanan individual, selebrashon di dia di mama na Barak Vrouwen. E metanan tabata pa pone atenshon i fortifiká e relashon entre e mamanan i nan yunan, stimulá kontakto sosial, stimulá rekreashon i desaroyo kreativo i stimulá konsentrashon i komunikashon
Internashonalmente a wòrdu proba ku ta nesesario pa stimulá i enkurashá mayornan, den e kaso aki mama- i welanan detené den SDKK, pa nan keda ku nan ròl di edukadó durante di nan periodo di detenshon. Esaki e demostrá di tin un impakto i influensia positivo riba e desaroyo di nan yu/nietunan.
Riba e dia aki, e dos guiado di aktividatnan, e trahadónan di e deportamentu di hende muhé i trahadónan di deportamentu di bishita huntu ku tur otro koleganan ku tambe a duna nan aporte na e proyekto aki a demostrá kon huntu i den union por logra hopi.
A habri e dia kaminda e klientenan, huntu ku e trahadónan (Penitentiair Inrichtingswerkers) a drecha un desayuno i huntu nan a sinta kome parti mainta.
Seguidamente famia di e klientenan a trese e yu/nietunan di e klientenan SDKK. Despues di pasa e parti obligatorio di kontrol e yu/nietunan a bai den sala di bishita di Barak Vrouwen kaminda ku e mama òf wela tabata presente i a risibí e yu-/nietunan. Akinan e klientenan a haña oportunidat di dibuhá, pinta, fèrf i disfrutá huntu ku nan yu/nietunan, ekspresando nan sentimentunan na otro pintando un kuadro.
“A moment like this”/ “Un momentu memorabel”, tabata e parti kaminda ku a pone énfasis riba e relashon familiar en partikular. Akinan a pone e énfasis pa huntu traha algu, kombersando i ekspresando. Den un forma agradabel e klientenan nan so ku nan yu/nietunan por a krea algu.
E klientenan ku no tin yu/nietunan den un forma ameno a hunga weganan di mesa manera:“Mens Erger je niet, Keezen, Dam, Domino òf Rummicub”. Tur e weganan menshoná a wòrdu regalá dor di un grupo di impresario lokal. Esnan ku tabata konosé e weganan a siña e otronan kon pa hunga e weganan. E meta tabata pa nan pasa algun ratu sosialisando ku otro.
Mèrdia a ofresé e klientenan i nan yu/nietunan algu di kome i bebe. Esaki tambe a wòrdu regalá dor di organisashon i personanan individual lokal.
Sra. Sivienca Obispu a para ketu na e parti di reflekshon ku e tema hende muhé i ser mama. Esaki a wòrdu kombiná ku músika spiritual i algun kansion.
Kantante sr. Reinier Lijfrock tambe a duna su aporte i a dediká algun kansion na e klientenan.
Mester bisa ku henter e aktividat aki e hende muhénan indokumenta tambe a partisipá aktivamente. Na final di dia tur kliente a risibí un rosa ku un karchi “un kansion dediká na mi” di parti di SDKK. E guiado nan di aktividat huntu ku e PIW’er nan a duna guia na ehekushon di e dia aki i pone atenshon riba e mama i yu/nietunan.
E dia a wòrdu kualifiká komo unu: tremendo, positivo, emoshoná, uní, kombibensia i balorashon di e kalor i balor di mama/wela.
Di e forma aki SDKK a duna e klientenan hende muhé, e oportunidat úniko i speshal den kuadro di e trayekto di resosialisashon i reintegrashon, pa mustra e esfuersonan konhunto ku e Tim di Maneho di SDKK ta hasi a base di investigashon i análisis di e diferente nesesidatnan bou di e klientenan den SDKK. Den kuadro di e proseso pa duna informashon di e diferente desaroyonan positivo den SDKK, ku e maneho di minister Quincy Girigorie, ta dunando su frutanan i esakinan mester wòrdu desplegá na pueblo di Kòrsou. Ku esaki por konkluí ku e diferente inisiativanan interno i eksterno, pa motivá i aktivá e proseso di pensa positivo, aktua positivo i siña di otro ta dunando, señal den un kambio deseá den nan pensamentu i aktitut.


text:
Grandesa di bo Pueblo ta, su gran cordialidad
Grandesa di bo Pueblo ta, su gran cordialidad
ORANJESTAD – Diasabra ultimo na final di e Acto Protocolar pa celebracion di Dia di Betico Minister Xiomara Maduro a topa algun turista di Merca y Canada cu a bin puntra kico Aruba ta celebra. Minister Maduro a tuma su tempo y a splica e bishitantenan cu Aruba ta celebrando e dia ey “Dia di Betico”. E mandatario a splica ken ta Betico y kico ela significa pa Aruba. Minister a probecha e oportunidad pa regala e turistanan un exemplar di e buki ‘Danki na Dje’ pa asina nan hiba nan Pais un recuerdo di un gran Arubiano. E atencion aki a wordo hopi aprecia pa e turistanan y nan a saca un potret cu e mandatario encarga cu cultura. Un bunita muestra di e grandeza di nos pueblo cual ta nos gran cordialidad.


text:
12.059,48 PA KRUS KÒRÁ KÒRSOU
12.059,48 PA KRUS KÒRÁ KÒRSOU
Selikor NV i Fundashon Kòrsou Limpi Bunita (FKLB) a organisá djadumingu, 11 di sèptèmber 2016, e promé edishon di Stènki Busters Hunt (SBH) ku a bai dediká na e organisashon Krus Kòrá Kòrsou. Un kantidat di 87 grupo den nan outo a partisipá na e scavenger hunt akí i tabata riba ruta for di mainta trempan pa kumpli ku e diferente tareanan di e hunt. E tòp 3 timnan ku a bai ku premio ta representantenan di Guardian Group Fatum komo ganadó apsoluto, Maduro & Curiel’s Bank na di dos lugá i Ictual na di tres lugá. E hunt a produsí un total di 12.059,48 florin ku a bai pa Fundashon Krus Kòrá Kòrsou.
E proyekto komunitario akí a wòrdu organisá komo parti di e plan di maneho di Selikor den kua tin stipulá ku e kompania ta karga su responsabilidat sosial i ta duna bèk na komunidat. Pa e edishon di SBH 2016 a skohe pa pone Krus Kòrá den lus. Krus Kòrá ta un organisashon ku ta desplegá aktividatnan na bienestar general i nan nesesidat aktual ta pa yega na un ambulans nobo. Tur fondo ku a rekoudá ku benta di karchi, sènnan ku a kolektá durante di e aktividat i tambe parti di e premionan kèsh na e ganadónan a bai komo donashon na Krus Kòrá Kòrsou.
Komo meta di e aktividat akí Selikor i FKLB tabatin tambe pa e partisipantenan en partikular i komunidat en general mas konsiente riba importansia di un isla limpi dor di elevá nos sentido di patriotismo i amor pa nos pais. Pa e motibu akí durante di e aktividat a dirigí e atenshon riba entre otro e kantidat di shushi bentá na sitionan ilegal. Tambe e partisipantenan di SBH a traha, huntu ku e artista Garrick Marchena, un ‘pintura di muraya’ na Kurá di Shon Ki. Komo tarea di e hunt e partisipantenan mester a vèrf e number(nan) ku nan a risibí di e artista i huntu a forma e pintura. Ku e akshon akí Selikor i FKLB a sòru pa “beautify” un área ku ta konosí pa depositá shushi ilegal. Meta di e tarea akí durante di e SBH tabata pa krea un sentido di “community” den e partisipantenan i tambe hasi e área unu kaminda hende ta haña mas agradabel pa trafiká. Mas trafikashon di hende lo por yuda den evitá ku hende lo dúmp shushi ya ku ta sientífikamente probá ku mas bunita un área ta, ménos chèns tin ku un hende lo shusha.
E proyekto akí a resultá unu sumamente éksitoso. Tabatin un kantidat basta grandi di entre otro kompania, fundashon, gruponan di amigu i famia ku a partisipá i asina duna nan aporte na Krus Kòrá. E mainta a bai den un ambiente ameno kaminda e timnan a kompetí sanamente kontra di otro, eksplorá nos isla, dibertí i tabata sosialmente aktivo.
Selikor i FKLB ta sumamente agradesido na tur e timnan ku a partisipá i ku a hasi e evento akí unu grandi. Nos por mira bèk riba un dia sumamente eksitoso kaminda ku nos a logra enkurashá nos komunidat pa apresiá i balorá nos naturalesa aun mas i alabes kontribuí na un kousa noble. Nos ta konvensí ku nos a habri wowo di hopi persona i ku awe nan por kontribuí di forma mas konsiente na un Kòrsou limpi i bunita.
Awor ku e scavenger hunta ta tras di lomba Selikor i FKLB ta lansa e Stènki Busters Movement (SBM). SBM mester bira un moveshon na kua komunidat kompleto lo partisipá ku e meta pa keda mustra riba e responsabilidat ku komo suidadano kada un di nos mester karga pa tene i mantené nos isla limpi. Lo bai tin mas aktividat i proyektonan dirigí riba nos komunidat den su totalidat i tambe den nos barionan, esaki den estrecho kolaborashon ku entre otro Unidat di Bario. Laga nos tur ban sigui e moveshon akí i ban Bust the Stènki.


text:
Claridad y mas claridad ta loke e misterio huridico cu gobierno Mike Eman a firma pa Aruba cu Nicolas Maduro na 2016 ta exigi mientras futuro di Citgo mes lo ser dicidi e luna aki na Merca y na Rusia, manera DIARIO a presenta pa su lectornan y a ser confirma den prensa internacional.
Pa Citgo por a haci su entrada na Aruba na 2016, e pakete di acuerdonan cu gobierno Mike Eman contra tur regla a tene scondi pa Parlamento y pa pueblo di Aruba, tabata inclui cu lo kita e negoshi di productonan petroleo for di Valero y entrega nan na Citgo.
Awe, manera por a spera for di 2016, Citgo mes no sa kico su futuro lo ta. Manera DIARIO a anuncia na Aruba y a ser confirma durante fin di siman dor di prensa internacional, abogadonan di Presidente Juan Guaidó ta lucha den Corte na Merca pa evita cu parti di Citgo ta na benta como borg di Crystallex cu no kier pospone ehecucion di su derecho pa uza Citgo como pago di debenan di Venezuela.
Na mes momento Rusia a anuncia na Nicolas Maduro cu Venezuela mester paga su debenan prome cu fin di April. Rusia a nenga den ultimo informacionnan di bisa cuanto placa e mester ricibi di Venezuela y a bisa cu esaki ta secreto di negoshi.
Ta conoci si cu for di 2018 Rusia tambe a cuminsa realisa gestion pa cualkier momento cambia su borg den Citgo como propiedad.
Si Citgo ta situa na Merca, cu ta reconoce Guaidó como Presidente di Venezuela, PDVSA ta mara directamente na Rusia, cu na 2018 a manda funcionarionan halto, manera dirigente di su Banco Central, pa yuda Maduro atende asuntonan financiero di Venezuela cu ta un riesgo financiero grandi pa Rusia.
E situacion di Citgo, cu e luna aki tambe mester paga e prestamonan 2020 pa evita otro riesgo di ser bendi dor di companianan cu a haci prestamo na Venezuela, ta hopi peligroso.
Aruba mester defini kico ta pasa cu Citgo Aruba, cu tin alma di economia di Aruba cu ta combustibel den su man.


text:
Banko Sentral ta fiha APR te na un máksimo di 27%
Banko Sentral ta fiha APR te na un máksimo di 27%
WILLEMSTAD / PHILIPSBURG – Entrante 5 di mei 2017, lo inkluí un porsentahe anual máksimo di krédito (APR), den Disposishonnan tokante di Divulgashon di Informashon di Preis di Krédito pa Konsumidó (“Provishonnan di APR”), kual a drenta na vigor dia 5 di mei 2015. E disposishonnan aki ta kreá pa protehá konsumidónan dunando nan informashon adekuá pa por tuma un mihó desishon ora nan ta pidi pa hasi un fiansa i pa por tin mas transparensia den merkado finansiero lokal.
E desaroyo kaminda esnan ku ta duna un fiansa ta kobrando kada biaha mas i mas gastu i desaroyo di regulashonnan internashonal, a pone ku a bini modifikashonnan den provishonnan di APR na 2015. APR1 ta konsistí di e gastu total di e fiansa na konsumidó, ekspresá den un porsentahe anual di e krédito total. E ta reflehá tur gastu di krédito ku e konsumidó tin durante di durashon di e kontrakt di fiansa. Banko Sentral a hasi un investigashon ekstenso pa komprondé mihó e alkanse i riesgonan ku tin den e sektor di fiansanan mikro. E resultado ta mustra ku den sektor di fiansa mikro tin un APR promedio di 437% i un APR máksimo ku ta mas ku 3.500%. E APR-nan haltu aki ta kontra di normanan internashonal di komportashon i ta reflehá tasanan di interes for di proporshon i eksagerá ku ta stroba e konsumidó, ta krea debe rápidamente den kasnan di famia i ta okashoná dependensia finansiero entre e dos partidonan. APR haltu ta rason grandi pa preokupashon, ya ku nan por resultá den sírkulonan visioso. Pa un individuo, e proseso aki por resultá den un futuro finansiero yená ku strès, miéntras ku pa un pais strobamentu sistemátiko den e proseso di krédito por krea problema ku ta wanta kresementu ekonómiko real. Banda di resultado di e investigashon riba APR, a basa e máksimo APR tambe riba entre otro un veredikto di un máksimo di 18% di APR dor di Korte Komun di Hustisia di Antia i di Aruba na 1999, ku a dikta ku tur porsentahe riba 18% ta kontra di moral. Tambe a tene kuenta ku Harmonisashon di leinan den Reino Ulandes. E aktual APR máksimo den islanan BES (Bonaire, Saba i Sint Eustatius) i na Ulanda ta fihá riba respektivamente 23% i
1 Metodologia pa kalkulá ARP ta mes un kos ku e Guia di Krédito pa Konsumidó di Komishon Europeo i di e kalkulo di APR di Outoridat Ulandes pa Merkadonan Finansiero (AFM).
14%. Banko Sentral ta konsiente ku introdukshon di un APR máksimo lo tin un impakto riba e sektor, i maske ku e ta nesesario pa protehá konsumidónan, lo mester tòg di un aserkamentu ku koutela. Ta p’esei Banko Sentral , pa por a yega na un APR máksimo a reuní tambe durante di un periodo largu, ku diferente partido relevante, entre otro sektornan relevante pa provishonnan di APR, wesnan di Korte Komun di Hustisia, ofisialnan di gobièrnu, i diferente otro “stakeholder”envolví den edukashon finansiero di konsumidónan.
Konsiderando tur e informashonnan aki i teniendo na kuenta struktura i komposishon di merkadonan di Kòrsou i di Sint Maarten, Banko Sentral a disidí na apliká un APR máksimo di 27%, ku ta drenta na vigor entrante 5 di mei 2017, ku un periodo di transishon di dos luna. E APR máksimo ta konta pa tur dunadó di fiansa ku ta operando tantu na Kòrsou komo na Sint Maarten. Intenshon ta pa baha e APR máksimo den fase den e añanan benidero, dependiendo di otro desaroyonan den merkado. E medida nobo aki di Banko ta reflehá esfuersonan pa oumentá su supervishon di komportashon, siguiendo di serka si institutonan finansiero ta tene nan mes na lei, eksigiendo ku nan ta duna krédito i otro servisio finansiero legal, hustu i imparsial. Banko ta konsiente ku introdukshon di un APR máksimo pa kombatí interes haltu lo tin un impakto riba oferta di fiansa i ku por bini un moveshon pa hasi fiansa den e sektor informal. Pero for di un perspektiva di supervishon, ta notando ku den e aktual merkado interesnan ta desproporshonal. Pa algun dunadó di fiansa e limitashon di interes lo tin impakto direkto riba nan entrada. Konsumidónan tambe lo keda afektá na momentu ku pa e motibu aki, dunadónan di fiansa duna ménos fiansa òf kambia nan kondishonnan, maske ku ta surgi e bentaha di interes mas abou i tambe e límite máksimo ku lo introdusí. Pa loke ta posibel kambio den e sektor informal mester tin kolaborashon entre Banko Sentral, Gobièrnu i Ministerio Públiko. Ta bin aserka ku un veredikto di Korte Komun di Hustisia na 2015 ta impedí institushonnan pa move bai den sektor informal ya ku e veredikto ta bisa bon kla ku tur fiansa duná sin pèrmit di Banko Sentral lo keda anulá.
Pa mas informashon tokante e tópiko aki por akudí na e wèpsait di Banko Sentral, http://www.centralbank.cw.
Willemstad, 5 mei 2017 CENTRALE BANK VAN CURACAO EN SINT MAARTEN


text:
ORANJESTAD – E speedboat ku nuebe hende na bordo ku djabièrnè pasá despues di un fayo den motor a pèrdè na kaminda pa Venezuela, no tabatin pèrmit di sali for di awanan teritorial di Aruba. Asina Directie Scheepvaart ta bisa. E barku no tabatin ekipo di seguridat manera un radio i un GPS.
Djabièrnè a denunsiá ku e boto di rekreashon La Rumbera, ku tabata na kaminda di Aruba pa Las Piedras riba e península venezolano Paraguana a disparsé. E boto no tabata leu di su destinashon ora e dos motornan djafó a paga, probablemente pa falta di kombustibel. No muchu despues wardakosta di Aruba i Kòrsou a kuminsá un búskeda. Mas despues e wardakostanan di Colombia i Venezuela tambe a djòin.
Venezuela no ta koperá
Na promé instansia e outoridatnan venesolano no tabata ke pa e avion di wardakosta buska den nan espasio aereo. Esaki no opstante un akuerdo di ‘search and rescue’ entre Venezuela i Reino hulandes. “Nos a insistí pa buska ei tambe, pero nan a insistí ku nan lo a buska den nan parti i nos den esun di nos”, Randy Paskel, kabes di e supstashon di wardakosta di Aruba ta bisa.
Despues di intervenshon di ministerio di Asuntunan Eksterior di Hulanda wardakosta a haña pèrmit te djadumingu numa pa buska La Rumbera riba awanan venesolano. Tantu Paskel komo Carlyle de Coteau, direktor di Directie Scheepvaart, ta bisa ku lo a fasilitá e buskeda si Venezuela a duna pèrmit mésora. “Bon mirá ta esei ta e motibu ku nan a drif bai te Colombia”, De Coteau ta bisa.
Na final e nuebe nòufragonan a yega seguridat ora nan a yega sufisiente serka di kosta di e luga na kosta kolombiano Punta Espada pa nan mes landa bai kantu. Únabes ku nan a yega tera nan a haña akohida serka e tribu lokal di Wayuu ku a notifiká outoridatnan.
Sin radio òf GPS
Tantu Paskel komo Coteau ta konfirmá ku La Rumbera no tabatin ni radio ni GPS na bordo. Segun Coteau esaki no ta straño pasobra e speedboat formalmente no tabatin outorisashon pa nabegá pafó di awanan di Aruba. “Pero ya, bo no por stòp hende di hasi kos di bobo.” E echo ku e barku por a sali ku tantu pasahero pa un destinashon ku e no tabatin pèrmit p’e formalmente ta algu ku segun Paskel i De Coteau no por kontrolá ku e kantidat grandi di tráfiko di barku ku tin.
Legislashon nobo
Ta bai bini un legislashon nobo pa nabegashon ku ta bisa ku tur barku di rekreashon den awanan di Aruba mester tin un ekipo di seguridat i un radio. Miembro di Staten Chris Dammers, presidente di e Komishon Parlamentario Permanente di Transpòrt awe meinta a anunsiá ku pronto lo bini un reunion di urgensha ku minister di Transpòrt pa ‘evita e tipo di insidentenan aki’.
Outor Ariën Rasmijn


text:
Garetia - Un objeto cu ta wordo husa pa transporta otro objetonan. Mayoria baiha e objeto aki tin 1 taira so. English: wheelbarrow
Garoshi - Un objeto, cu ta wordo husa pa transpota otro objetonan, cu ta grandi y mester ranga door di cabai.
Gordura - Tera, cu ta rico di vitamina, cu ta wordo husa pa planta mata. English: Soil
Grawata -
- Ora bo tin un irritashon riba bo cuero cu ta dunabo gana di raskele cu bo hunja of un otro objeto; Mi schouder ta grawata English: Itch
- Ora bo raska bo cuero husando bo hunja; Stop di grawata bo man English: scratch
Hacha -
- Un herment cu tin un cabes skerpi cu ta poni na un man di palo, cu ta wordo husa pa kap palo y mata.
- Un arma di indjan English: Axe
Halado - Un herment cu ta wordo husa pa limpia foyo, taki y piedra for di cunucu. English: Rake
Halifat - Un mita bari (halve vat). Englisn: Half barrel
Hemchi - Un tipo di comchi grandi cu ta carga 3 gallon (13,5 Liters) di awa cu ta wordo husa prinsipalmente pa carga of tene awa den dje, pero tambe ta wordo husa pa carga of tene otro objeto. English: Bucket
Herment - Objetonan cu ta wordo husa pa asisti den traha of drecha un otro objeto. English: Tool
Hos -
- Un tubo flexibel, traha pa dirigi/transporta awa, cu ta wordo husa pa muha mata cune. English: Garden hose
- Un pilar di awa riba lama cu a wordo crea door di mal tempo. English: Tornado


text:
ORANJESTAD – Na aña 2014, Aruba Tourism Authority a amplia su structura como organisacion y di un asina yama ‘Destination Marketing Organization’ (DMO) a bay pa un ‘Destination Marketing & Management Organization’ (DMMO). Esaki conforme e di dos ‘business plan’ di A.T.A. unda a conclui cu Aruba Tourism Authority mester ta mas presente como partido den e desaroyo di nos producto turistico.
E trabou desplega a inclui diferente estudio entre otro un plan di desaroyo di producto turistico cual plan ta conoci bao e nomber di ‘Cu Mira pa Futuro’, un estudio di e capacidad di carga di nos destinacion y un estudio di diferente‘ niche’,e asina yama ‘niche roadmap’.
Na 2014 A.T.A. a introduci tambe un modelo di turismo cu ta referi na dje como e modelo di ‘High Value – Low Impact’.
KICO ESAKI TA ENCERA?
E modelo di ‘High Value – Low Impact’ ta un desaroyo turistico cu ta poni den balansa:
- E contribucion economico pa medio di turismo, cu ta e meta principal cu turismo mester sirbi;
- Proteccion y conservacion di nos medio ambiente, y pues recursonan natural tambe;
- Calidad di bida di nos residentenan, turismo ta parti di nos cultura / di nos biba na Aruba y e mester trece balor agrega pa nos residentenan cu no ta den forma monetario so;
- E balansa mester trece cu n’e tambe un experiencia di calidad pa nos turistanan.
E programa ‘Aruba Signature Experiences’ ta cuadra den e desaroyo turistico duradero, unda kier stimula creacion di productonan y servicionan nobo di high value pa nos bishitantenan y comunidad y di low impact riba nos medio ambiente.
ARUBA SIGNATURE EXPERIENCES
E meta ta pa lansa ‘Signature Experiences’ na aña 2022. Pues esnan interesa lo wordo educa, getrain, ta ricibi guia y ta duna instrumento pa yuda formula y despues pa entrega un business plan cu ta enfoca riba e areanan di romance, bienestar (esta wellness) y actividadnan activo. Lo evalua proposicionnan a base di criterianan concreto y di esaki lo scoge un maximo di 5 proposicion cu por goza di un acuerdo cu Qredits pa cu financiamento, pero tambe di parti di oficina di turismo lo goza di consehonan y guia personalisa.
NICHE TOURISM
E concepto di stimula desaroyo di producto / servicionan nobo den e areanan di romance, bienestar y actividad activo ta entre otro e resultado di e estudionan di capacidad di carga y di e niche roadmap.
A.T.A. ta desea pa negociantenan existente y nobo sigui e linea di pensamento aki, ta p’esey tambe a introduci un guia e nichenan di romance, bienestar (esta wellness) y actividadnan activo. Esakinan ta obtenibel riba www.aruba.com/registra.
Aruba Tourism Authority ta invita e comunidad di Aruba pa participa y pa mas informacion y registracion por check www.aruba.com/registra.
-FIN-


text:
Den e parti Karibense di Reino tin diferente fondo Hulandes aktivo. Fondonan ku ta duna sosten finansiero na inisiativanan lokal. E fondonan mas grandi riba tereno sosial a uni forsa. Stichting Kinderpostzegels Nederland, het Oranje Fonds, Kansfonds, Fonds Sluyterman van Loo i stichting Roomsch Catholijk Oude Armen Kantoor ta traha huntu riba tur seis isla. Asina bo por entregá un petishon so na e fondonan aki si bo tin mester di un kontribushon finansiero pa bo proyekto!
Samenwerkende Fondsen Cariben ta duna kontribushon finansiero na proyektonan sosial. Nos ta duna sosten na por ehèmpel èks detenido òf adikto. Pero tambe aktividatnan pa grandinan i mucha òf pa proyektonan pa drecha kalidat di bida den bario. Asina nos ke amplia embolbimentu entre hende. I sòru ku tur hende por partisipá den komunidat.


text:
WILLEMSTAD – E kantidat di kas bashí na Kòrsou a bira enorme. Kasi 8000 kas ta pará bashí. Esaki ta sigur 19 porshento di e kantidat di kas ku tin na Kòrsou.
Lydia Davelaar a gradua riba e tópiko aki na Universidat di Kòrsou i e wikènt aki a duna un presentashon di su resultadonan na hende interesá den bario di Muizenberg. El a haña sa ku den hopi kaso ta aspektonan kultural ta kousa di e kasnan bashí. Yu di Kòrsou tin un tabú di tèstamènt.
Kos ku no por papia
“Esaki ta bini for di tempu di sklabitut. Nos no gusta tene otro responsabel den asuntunan sensitivo. Den e kas di wela i tawela aktualmente tin un tanta i un tio ta biba, pero e kas ta propiedat di tur heredero. Pa mantené pas, nos no ta papia di esaki. Òf e kas ta keda bashi, pero niun hende den famia no tin kurashi pa kleim e kas”, asina Davelaar ta bisa.
Un hòmber mas bieu den e sala ta añadí: “Poko tempu ei m’a puntra mi ruman hòmber i ruman muhé, ku tur dos ta biba na Hulanda, si nos no mester regla algu rònt di Mamai su kas. E promé reakshon tabata: ta ki’ falt’e, ta malu e ta? Despues ata Mamai mes ta yama puntra mi si ta gana mi tin pa e muri. Mi a disidí di legumai.”
Derecho hereditario
Si no deskribí e biennan den un tèstamènt, esei ta nifiká ku na final ta lei ta dikta”, Davelaar ta bisa. For di 2012 e derecho hereditario a drenta na vigor. Esaki ta hasi posibel pa tuma kas bèk ora e doño fayesé i e famia no hasi nada ku e kas. Un eventual kumpradó mester haña un interesado ku ta firma un petishon pa esaki. “Esaki por ta un bisiña, ku tin molester di plaga of habitashon ilegal. Òf ku ta mira balor di su kas baha pasobra e kas band’é dje ta bai atras.”
Hende ku ta buska kas tambe ta haña chens di kumpra un kas bashi awor ku tin e lei nobo. Via un asina yamá likidadó, lo investigá si tin hende ku tin derechi di ta heredero i kiko ta nan parti di e herensia. Si esakinan no ta dispuesto na bende, por regla esaki serka wes, si tin un interesado, manera e bisiña of Monumentenzorg.
Kaha
Despues ta depositá e plaka den e kaha di konsignashon di Banko Sentral. “Durante binti aña herederonan por kleim e suma ku tin den kaha segun nan parti di e herensia. Despues e plaka ta pasa pa estado.”Ku e kasi 8000 kas ku ta pará bashí e tipo di proseduranan aki por tuma hopi tempu. “Pero nos mester kuminsá un kaminda”, Davelaar ta bisa.
Outor Dick Drayer
—–
Lydia Davelaar e aña aki a kaba su estudio di lei na Universidat di Kòrsou. Ku e tesina ‘De wettelijke vereffening volgens het nieuwe erfrecht: een oplossing voor onbewoonde huizen in Curaçao?’ (Likidashon legal segun e derechi nobo di herensia: un solushon pa kas pará bashí na Kòrsou?, trad.) el a gana e premio di tesina di Van Eps Kunneman Van Doorne 2015 pa e mihó tesina di master.


text:
Relato di Prensa Flex Pensioen
“Flex Pensioen” ta recompensa esunnan cu yega edad di pensioen cu un suma mas halto pa luna
Haya sa mas riba bo derecho pa pospone bo pensioen!
ORANJESTAD , Aruba 29 Augustus 2012: Sociale Verzekeringsbank (SVb) a anuncia nan campaña informativo pa educa nos comunidad tocante e sistema nobo di “Flex Pensioen”. Recien Gobierno di Aruba a cera un acuerdo cu partnernan social mediante cual a introduci e posibilidad pa pospone e cobransa di pensioen di AOV (pension di biehes). Como un forma di recompensa, e ciudadano cu a yega edad di pensioen (60 aña) por haya un suma mas halto na pensioen di AOV si e opta pa haci uzo di e areglo di Flex Pensioen.
Esaki ta un areglo cu a drenta na vigor desde dia 1 di Januari 2012, locual ta nifica cu tur persona cu ta bin na remarke pa cobra pensioen di AOV pa prome biaha por haci uzo di e areglo aki.
Luis Tromp, hefe di Departamento di Pensioen na SVb a splica cu “Flex Pensioen” ta un beneficio pa tur esunnan cu yega edad di pensioen. Tur hende cu yega 60 aña tin derecho riba nan pensioen general di biehes, y pues por haci uzo di e areglo di Flex Pensioen.
Sr. Tromp a sigui splica cu “Flex Pensioen” ta un sistema cu ta pospone e cobransa di pensioen, pues en bes di cobr’e ora ta cumpli 60 aña, e pensionado tin e opcion pa pospone cu un maximo di 5 aña. Por ta 1 aña, 2 aña, 3 aña, 4 aña of 5 aña. Cada aña cu e pensionado pospone su pensioen e lo ricibi como recompensa 7% riba e montante corespondiente di pensioen.
Por ehempel, e persona cu scoge pa cobra su pensioen cu 60 aña ta ricibi e suma maximo di AWG. 1.057- pa luna. Cu “Flex Pensioen”, e por scoge pa cuminsa cobra su pensioen na edad di 61 aña en bes di 60 aña. Si e pensionado dicidi di cobra su pensioen cu 61 aña, na luga di ricibi AWG. 1.057- pa luna, su suma mensual ta subi cu 7% y ta bira AWG. 1.130,99- pa luna. Di e manera aki por keda pospone cobransa di pensioen te cu un maximo di 5 aña.
Ta hopi importante pa esnan cu ta riba 50 aña di edad, sea hende homber of hende muhe, pa nan ta consciente di tur e beneficionan di e sistema aki di “Flex Pensioen”. Tambe ta hopi bon pa esna mas jong cuminsa haya informacion riba e forma con “Flex Pensioen” lo por beneficia nan den futuro.
E ciudadano cu aplica pa e Pensioen di Biehes AOV dibiaha ta bin na remarke pa haci uzo di e areglo di Flex Pensioen. Ora di acudi na SVb pa e pensioen di biehes e cuidadano por yena e formulario pa haci uzo di e areglo di Flex Pensioen.
Gino Croes, funcionario di comunicacion a splica cu awe ta lanza e campaña di Flexpensioen na unda SVb ta bay informa y concientisa su aseguradonan di e areglo di Flex Pensioen y tur su beneficionan. E campaña aki ta bay haci uzo di diferente medionan di comunicacion manera corant, radio emisoranan y canalnan di television local.
Ademas, cu cooperacion di partnernan ta bay tin foyetonan disponibel na puntonan strategico rond di Aruba. Tambe ta ofrece tur e informacion aki riba e website di SVb www.svbaruba.org. Locual tambe sr. Croes a menciona ta cu ta organisa algun anochi di informacion na unda tur esnan interesa por acudi y haci nan preguntanan na SVb. E detayes pa anochinan aki lo wordo anuncia ainda.
Pa mas informacion y pa aplica por tuma contacto cu Departamento di Pensioen na 527-2760 of via pensioenen@svbaruba.org. Departamento di Pensioen ta situa na Vondellaan 21 y ta habri di dialuna pa diabierna di 8:00AM te cu 12:00PM y for di 1:00PM te cu 3:00PM. Nan ta cera pa publico tur diaranson merdia.
A funda Sociale Verzekeringsbank (SVb) na aña 1960 pa administra e ley di pensioen di biehes (AOV). Na aña 1965 a expande e tareanan di SVb cu introduccion di e ley di pensioen general pa viuda y huerfano (AWW). Na aña 1966 un otro tarea adicional a bin pa SVb ora a introduci e ley di seguro di malesa (ZV) y accidente di trabao (OV). Finalmente na aña 1983 a keda institui un fondo di cesantia pa garantisa e compensacion di trahado den caso di retiro no boluntario.
Desde Status Aparte di nos pais, SVb a para riba su mes y a desaroya den un institucion clave den nos red di proteccion social. Cu inversionnan den recurso humano y su experiencia acumula durante e periodo di crisis y boom economico y tambe di cantidad di poblacion, SVB awe ta un institucion cu ta lora independiente, cu un maneho corporativo eficiente, un servicio atento y cu un gran sentido di responsabilidad.
FIN


text:
Tips pa Doño di Trabao: Con pa tuma Notificacion di AO durante Shelter in Place
Ta bon pa ta prepara ora un trahado notifica AO. No solamente pa administra un registro di AO, pero tambe pa tene cuenta cu e parti humano. Di parti di SVb algun tips pa tur cu ta tuma notificacion di AO.
- No duna un huicio riba e notificacion, no bisa nada cu ta mustra cu bo ta pro of contra e notificacion.
- Puntra e trahado cuanto dia e ta kere cu e tin mester prome cu e por presenta bek na trabao.
- Mustra empatia pa cu e trahador. Puntra e trahador si loke e ta sinti por tin di haci cu presion di trabao of situacion na cas.
- Mustra disponibilidad pa atende cualkier issue na trabao cu porta ta molestia e trahado.
- Corda e trahado cu den caso cu e ta sigui malo riba e fecha cual a palabra pa presenta bek na trabao, pa e yama atrobe.
- Ora un trahado yama anota su informacion completo:
– Nomber y fam completo
– Number di identificacion of fecha di nacemento
– fecha riba cual ta notifica AO
– fecha riba cual ta bin traha bek (si e trahado a sigui malo ta cambia e fecha aki)
No lubida: bisa e trahado cu e ta importante no solamente pa e compania pero pa henter nos comunidad den e dianan aki. Como servicio esencial, e ta importante mas cu nunca!
Nos ta den un situacion extra ordinario. Mustra bo miho cara como doño di trabao pa fortifica bo relacion cu bo trahadonan ariba termino largo. Hunto nos ta sigui duna proteccion social na nos trahadonan.
Lesa e ultimo noticia oficial riba website di DVG: https://www.arubacovid19.org/
Nos ta recorda tur doño di trabao cu nos portal MiSVb 2.0 y su Helpdesk ta keda habri durante e Shelter in Place.
Pa mas informacion por tuma contacto cu SVb na info@svbaruba.org.


text:
ORANJESTAD, Aruba: Abo kier gana diferente premio cu Crown Furniture & Electronics ta ofrece? Cesar Vilchez no a pensa dos biaha y a participa den e campaña di Like & Comment riba social media y awo e tin su brommer nobo, nobo.
Crown su campañanan riba social media tin hopi acogida y ta hayando hopi comentarionan. E biaha aki e siguidonan mester a like y comment riba e facebook page di Crown pa asina competi pe fabuloso premio di un brommer. Despues di a lesa tur comentario, e team unico di Crown a scoge Cesar Vilchez tabata e ganado absoluto. E tabata feliz di a bay cu e premio fabuloso aki y a pasa na e oficina principal di Crown pa reclama su premio.
Keda pendiente pasobra Crown lo anuncia su proximo campaña riba social unda abo por ta un di e feliz ganadonan.
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10or di mainta pa 2or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
News
Aruba ta cla pa Lima 2019
Aruba lo ta bon representa den e Weganan Panamericano LIMA 2019
Aruba lo ta bon representa den e Weganan Panamericano LIMA 2019
Diabierna atardi e lista di atletanan cu lo bay representa nos dushi isla di Aruba den e Weganan Panamericano 2019, e aña aki teni na e ciudad di Lima, Peru a keda conoci. Un total di 20 atletanan elite den 9 diferente deporte lo defende nos bandera na Lima.
Siguientemente nos ta presenta Team Aruba:
Atletismo:
Quincy Breell
Bowling:
Thashaina Seraus
Kamilah Dammers-Naddall
Yannick Roos
Jonathan Bremo
Ciclismo BMX:
Shanayah Howell
Feddison Akeem Flanders
Ciclismo Ruta:
Lisa Grootheusheidkamp(Corsow)
Hillard Cijntje(Corsow)
Karate:
Jolano Lindelauf(Corsow)
Landamento:
Allyson Ponson
Mikel Schreuders
Patrick Groters
Landamento artistico:
Kyra Hoevertsz
Abigail de Veer
Vela:
Mack van den Eerenbeemt
Philipine van Aanholt(Corsow)
Tijn van der Gulik(Corsow)
Tiro:
Philip Elhage(Corsow)
Taekwondo:
Stuart Smit
Mester bisa cu 19 di 20 atletanan aki a clasifica caba faltando 1 atleta cu ta den e proceso di clasificacion ainda. E aña 2018 tabata simplemente exitoso pa nos atletanan den e weganan importante bishita. Na Cochabamba nos atletanan ta logra 1 medaya di Plata (Joel Kuiperi) y 2 medaya di Bronz (Thashaina Seraus). Na Barranquilla/Cali nos atletanan a logra un total di 9 medaya, incluyendo 2 medaya di Oro, 1 medaya di Plata y 6 medaya di Brons.
Staf, personal y e directiva di COA ta desea Team Aruba den su totalidad tur clase di exito.


text:
E siman nobo a habri y ya caba Aruba ta den shock y susto pa motibo di un otro atraco. Dialuna mainta trempan e noticia a drenta cu antisocialnan a atraca un persona drentando su luga di trabou, poniendo un arma di candela na su cabes.
Segun fuentenan oficial, esaki ta e di 55 atraco cu ta tuma luga aña 2017. E cantidad di atraconan ta den surpasa e cifra final di 2016 caminda cu ainda tin mas di 5 luna pa bay di e aña aki!
E situacion actual ta sumamente alarmante y doloroso pa henter e Pueblo di Aruba. Desde inicio di campaña na Januari, caminda sr. Besaril ta haci su bishitanan di cas pa cas, a tuma nota cu den practicamente tur cas ta existi un preocupacion enorme pa e falta cronico di siguridad.
“Esaki ta e situacion real cu e ciudadania di Aruba tin cu biba cune pa loke ta trata siguridad. Banda di educacion, cuido medico y costo di bida, siguridad ta e preocupacion di mas grandi den tur cas. Y na final di dia aunke mandatarionan den e gobernacion actual ta bisa cu den nan opinion nan a haci nan best, loke cu e cuidadano ta sinti ta loke ta conta. Ta p’esey mes e unico berdad ta e realidad cu pueblo ta biba aden!
Ta ora pa introduci solucionnan concreto pa tur e problemanan di insiguridad riba nos isla. Por ehempel e re-introduccion di un departamento cu e tarea specifico di controla nos costanan cu e autoridad necesario pa haci controlnan como debe ser.
Den cuadro di e intencion di nos partido e departamento di Grenspolitie lo conoce un dinamica totalmente diferente den cual lo mester establece un cooperacion cu entre otro Douane y Marechaussee. Den e futuro gobernacion di MEP nos costanan lo ricibi hopi atencion y personal cu keda asigna pa e tarea lo ricibi e material y preparacion necesario pa e reto cu ta spera nan.
E ta obvio cu e cantidad di arma cu tin riba nos isla ta drenta via nos costa pues un control mucho mas severo di nos costanan ta mas cu logico”.
Sr. Besaril ta enfatisa un bes mas cu si e radar situa na base Perreira no por brinda e servicionan manera Aruba ta spera di dje, una bes den gobierno partido MEP lo re-introduci e radar manera Aruba tabata tin na 2009.
Hunto cu esaki tambe lo re-introduci e uzo di helicopter pa asina intensiva e control na nos frontera.
Por ultimo Parlamentario Besaril a menciona cu ta importante pa mehora y aumenta e presencia di autoridad den nos comunidad. Cu esaki e Parlamentario ta referi no solamente na e servicio necesario cu polis mester duna, pero tambe otro instancianan manera por ehempel Douane, Brandweer y DTI.
“Ta importante na momento di introduci ley pa percura tambe pa tin e departamentonan y nan personal prepara cu e autoridad necesario pa ehecuta e controlnan, sino tur e leynan pa bunita cu nan por ta, lo para caba na iniciativanan envano”. Parlamentario Besaril a termina.


text: KRALENDIJK— Hues a posponé kaso di James Finies den sala di korte awe, debí ku e komunikashon ku prokurador general i traduktor sinta na Kòrsou no tabata bon pa por a sigui tratamentu di e kaso. James Finies i abogado Marga van Lieshout so por a drenta den sala di korte huntu ku hues i fiskal. Despues di mas o ménos mei ora James i su abogado a sali for di sala di korte i nan a papia ku prensa. Ta trata di e kaso kaminda a detené James miéntras e tabata manifestá ku algun persona mas, durante selebrashon dia di Boneiru 2019. Abogado Marga van Lies hout a papia i a menshoná riba pregunta di prensa e motibu ku no a pèrmití otro hende inkluso prensa, pa drenta sala di korte durante tratamentu di e kaso. “Ta trata di ‘Raadkamer’ i no ‘zitting’,abogado di James di ‘Nos Ke Boneiru bèk’ a menshoná. Seguidamente a papia James kende a menshoná ku loke a sosodé a sali na nan fabor. “Ayera nos a risibí e reakshon di kon nan ta mira e kaso. Nos mester a risibí esaki for di aña pasa sinembargo ayera a entrega nos i no tabatin sufisiente tempu pa deliberá riba dje i ta bon prepará. Awor nos tin tempu te dia 3 di mart pa tuma nota di loke nan a deklará konta mi persona,”James a menshoná. El a sigui bisa:”Momentu ku e kaso tabata bai kuminsá fiskal Blanco a drenta sala di korte i a pidi nos pèrmit pa e sigui e kaso. Nos a splik’é bon kla kiko ta kiko, loke a pone sali kara marga for di sala di korte. Nos a bis’é: Meskos ku niun otro hende di komunidat no por drenta sala di korte durante tratamentu di e kaso, fiskal tampoko no por ta presentá. Fiskal Blanco ta esun ku a tuma e posishon ku e ta kondenámi sin buska drechi di mi banda kiko a sosodé,” James a menshoná na prensa presente.


text:
Búskeda di e hóben Rijona Clara Rosa Ferero.
KOMUNIKADO DI PRENSA 420 / 2019
15 òktober 2019
Búskeda di e hóben Rijona Clara Rosa Ferero.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi búskeda di e hóben, Rijona Clara Rosa Ferero, nasé na Kòrsou di 14 aña di edat.
For di djasabra 12 di òktober 2019, alrededor di 12.00 or di mèrdia, Rijona a sali for di kas
sin ku niun hende a nota esaki. Djabièrnè e tabatin un diskushon ku su mama i a menasé ku
lo e bai for di kas.
Rijona tin e siguiente deskripshon:
Haltura: 1.60 – 1.80 m
Postura: delegá;
Kabei: maron ku mechita na punta;
Koló di kueru : maron kla;
Koló di wowo: pretu
Forma di kara: oval
Rijona tin un skupi di Dios (moedervlek) na e parti ariba di su pia robes.
Na momentu ku Rijona a sali kas e tabatin blusa kòrtiku (zweef bloesje), un short koló blou
ku diseño girasol (zonnebloemen) i punta blanku bistí i na su pia un sandalia koló kòrá ku
blanku.
Polis ta supliká tur hende ku por duna kualke informashon tokante di Rijona pa tuma
kontakto ku polis na e number di telefòn 917 òf na e number anónimo 108.


text:
DEN HAAG – Tweede Kamer tabata unánime durante e debate riba Wardakosta Teritorio Karibense pa tapa e burakunan den e presupuesto di forma struktural. Dor di diferenshanan den tasa di kambio a surgi un defisit presupuestario di 3,25 mion euro den 2015.
Ministerio di Asuntunan Interno i Relashonnan di Reino a kompensá esaki parsialmente, pero Wardakosta mes mester a ekonomisá 650.000 euro aserka.
Pa e motibu akí Defensa ta ekonomisá riba, entre otro, e kontinuashon di investigashonnan di integridat. “Wardakosta ta temporalmente menos kapas pa nombra e riesgunan den su prosesonan interno”, minister Jeanine Hennis-Plasschaert a atmití kaba den yüni.
Anteriormente Hennis-Plaschaert a duna di konosé ku e medidanan pa ekonomisá no ta afektá Wardakosta e aña akí. Si e diferenshanan den tasa di kambio bira mas desfaborabel, entre otro e kantidat di dia di nabegashon di Wardakosta lo kore peliger. Den su karta pa Tweede Kamer e palabra ‘re-dimensioná’ – establesementu di tarea i responsabilidat di nobo – ta kai.
Venezuela
Esei ta sla den due serka diferente miembro di Tweede Kamer, sigur mirando e turbulenshanan ku tin na Venezuela. Wardakosta ta sinti su preshon di trabou subi pa motibu di venezolanonan ku ta krusa laman bai e islanan sotavento serkano. Raymond Knops (CDA): E kabinete ta naïf i no ta tuma medidanan trankilisante. Esei ta inakseptabel i intolerabel.”
“No por ta ku ta e balor di e dòler ta determiná e tamaño di e organisashon, mientras ku e tareanan ta ankrá de e Konstitushon. Esei ta un mundu robes pa drechi”, e miembro di Tweede Kamer Angelien Eijsink (PvdA) ta bisa.
E minister ta ripití ku ta ehekutá patruyagenan adishonal pa kontra-arestá imigrashon ilegal for di Venezuela. Segun e, no tin fluhonan grandi di migrashon ta formando tampoko for di e pais sur-amerikano bisiña.
Prinsjesdag
E minister ta haña ku e preokupashon ta hustifiká i ku ta apsolutamente indeseabel pa e défisit bira struktural. E no ta primintí nada, por parte pasobra Wardakosta ta kai bou di e presupuesto di Asuntunan Interno i Relashonnan di Reino. “Meskos ku boso mi tambe ke mashá pa solushoná esaki, pues boso warda un ratu riba Prinsjesdag.”
Outor Pieter Hofmann


text:
Amen cu sanger
Joshuar Gomez a publica su buki ‘Amen cu sanger’ na 2020 via Red Soil publishing. Joshuar a bishita biblioteca pa haci entrega di 5 ehemplar extra di su buki pa circula bou miembronan di biblioteca. E buki 'Amen cu sanger' a keda entrega na sra. Astrid Britten, directora di Biblioteca Nacional Aruba.
Den produccion di su buki Joshuar Gomez a team-up cu Zulaika Fernandes Perna Silva, Mila Zambrano, Karin Tordecilla y Luis Anibal Villegas.
‘Amen cu sanger’ ta e storia di Alex, su experencianan, emocionnan y e manera con e ta wak e cosnan cu ta sosode, for di su perspectiva como un hoben homosexual na Aruba. Alex ta un hoben cu ta lanta den un cas caminda tin abuso emocional ta tuma lugar, un hoben cu no por depende riba su mayornan.
Lesadornan por sigui e desaroyo personal di Alex. Den un entrevista cu matutino Bon Dia Gomez ta comenta cu “... Mi ta kere cu ta ora pa e experencianan LGBT wordo conta for di perspectivanan crioyo.
Storianan di nos mesun hendenan, conta den nos propio lenga Papiamento...” Cada capitulo ta introduci personahenan cu e lesador Arubiano por facilmente reconoce of identifica su mes cu ne. Gomez ta conta e storia di Alex den un estilo fuerte y directo cu ta gara e lesador mesora.
E autor ta cu vakantie na Aruba y ta haci uso di e oportunidad pa presenta su obra. Actualmente e ta biba na Den Haag, Hulanda caminda e ta studia ‘Media, Kunst en Architectuur na universidad. E buki ta na benta na librerianan local. Por lesa e buki na biblioteca y miembronan por fia e buki.


text:
(LaPatilla) – Nicolas Maduro a sigura cu Venezuela a logra e meta di 50% di e poblacion general vacuna contra COVID-19, sin detaya si e ta referi na personanan cu a ricibi solamente un dosis of e dos dosis necesario pa por wordo considera cu un individuo ta completamente inmunisa.
“Mi mester informa cu, manera nos a compromete nos mes cu Venezuela, awe nos ta yegando e 50% di e poblacion general cu ta vacuna. Ya caba 50% vacuna, awe”, Maduro a bisa durante un acto na television pa celebra e dia di e dokter integral comunitario.
E no a splica tampoco na cua grupo di edad of sectornan e ta referi na dje ora cu e ta papia di poblacion general, ni si ta contempla den su calculacion menornan di 3 pa 17 aña, ken el a sigura luna pasa cu nan lo cuminsa vacuna e luna aki.
No obstante, di acuerdo cu e datonan di e Organisacion Mundial di Salud (OMS), na Venezuela a vacuna cu dosis completo 6.190.629 ciudadano, es decir un 20.6%, mientras cu 9.926.613 a ricibi solamente e prome vacuna, locual ta un 30% di e Venezolanonan.
Maduro a ripiti cu e ta busca pa yega na un 70% di e poblacion vacuna pa dia 31 di october sin detaya tampoco den e caso aki, si e dato ta referi na vacunacion completo.
El a anuncia cu diasabra 2.6 miyon vacuna mas lo mester a yega Venezuela a traves di e mecanismo Covax, aunke e no a specifica di cua farmaceutico nan ta.


text:
Despues cu Partido Patriotico di Aruba (PPA) a dirigi un carta na Conseho Electoral di Aruba referente e obligacion di tur partido pa raporta fuentenan di nan fondo di campaña, PPA a dirigi un carta tambe na minister-president cu copia pa presidente di Parlamento tocante e inkietud di e proceso di screening y nombracion di Gabinete Wever-Croes II.
PPA a solicita informacion basa riba e “Landverordening houdende regels inzake openbaarheid van bestuur–LOB) riba documentonan di e proceso di screening di e candidatonan pa Minister di Gabinete Wever-Croes II. Tambe e gastonan den presupuesto pa acomoda e di ocho minister den e gabinete.
Manera PPA a menciona, basa riba e stimulacion di integridad y transpariencia, ta bon pa trece claridad riba tur e inkietudnan cu ta biba den comunidad y pone esaki na luz pa por sigui padilanti. Aunke Minister President ta suheto na obligacion di privacidad pa ley, un opcion lo ta pa cada Minister pone nan informacion disponibel boluntariamente.
PPA ta sinti den comunidad, promesanan pa cambio haci durante campaña electoral a keda cortico, referiendo na e Gabinete di 8 Minister y ta kere cu Gobierno mester duna e ehempel den momento di austeridad y reduccion di gasto. Maneha e pais cu menos Minister y laga hefe di departamentonan haci nan trabou manera PPA a boga p’e durante campaña.
PPA ta spera cu minister-president y di Asuntonan General lo duna oido na e peticion aki y trece un discusion habri y transparente tocante e proceso di screening y nombracion di 8 minister. PPA ta recorda minister-president cu e mes a yega di expresa cu su Gabinete lo ta forma pa 7 minister.
Den un carta dirigi na Parlamento, PPA a felicita Presidente di Parlamento y parlamentarionan cu e periodo nobo nan dilanti. Tambe PPA a resalta e responsabilidad di Parlamento como organo mas halto di Aruba riba nan obligacion di salbaguardia bienestar di nos isla na prome luga. No permiti un “stempel parlament”, sino promulga cambio den nos sistema electoral y cambio di leynan anticua cu ta stroba desaroyo di nos Pais.
Na mes momento a pone Presidente di Parlamento na altura di e solicitud na Minister di Asuntonan General/Formado di Gabinete Wever-Croes II pa informacion di e screening di candidatonan pa minister y riba gastonan real di mantene 8 minister. PPA ta di opinion cu Gobierno tin e obligacion pa reduci gastonan di gobernacion y mester cuminsa den cas, tambe considerando e peso di algun ministerio compara cu otro, entre otro e super ministerio di Prome Minister, versus esun di e partner di coalicion.
PPA a sigui e reunion di parlamento tocante e topico aki y ta lamenta cu e tratamento a bay na un nivel hopi abou y cu falta di madures politico. E pregunta principal mes no a haya contesta.
PPA lo sigui traha, formando un organisacion politico serio, organisando un ‘Think Tank’ cu expertonan riba varios tema, segun nos plan di gobernacion presenta den nos programa politico. Tambe nos sistema di social media y website ta keda activo y nos lo publica ora nos tin un contribucion positivo pa haci of nos ta ripara cu nos gobernantenan ta fayando di cumpli nan promesa di campaña.
Si acaso Bo ta desea di comparti cu nan, uni na e causa di Transformacion of yuda nan organisa y desaroya nan plataforma politico, anto por subi libremente riba nan website of contact nan via Facebook.


text: E kurason di kada organisashon ta su rekurso humano. Den un enkuentro ku trahadonan di Inspekshon di Impuesto, minister Silvania a keda toká pa puntonan di atenshon ku e empleadonan a trese dilanti i ku ta opstakulisá produktividat di e organisashon. E trahadonan a keda sumamente agradesido ku minister a duna oido na nan preokupashon i señor Silvania, na su turno, a komprometé su mes di atende e puntonan aki di un forma mas diligente posibel pa finalmente e trahadó por traha ku mas satisfakshon, kual ta kontribui na hisa produktividat.


text:
ORANJESTAD – Recientemente TSA di Merca a ordena tur aerolinea cu ta bula pa Merca, pa implementa Medidanan di Seguridad Revisa riba tur pasahero cu ta biaha for di tur destinacion pa Merca.
Aruba Airport Authority N.V. (AAA), operador di Aeropuerto Internacional Reina Beatrix, ya tabata trahando cu e aerolineanan partner y otro stakeholdernan den e proceso y a haci e cambionan necesario pa cumpli cu e rekesitonan nobo.
Desde 19 di Juli, 2017 un lista nobo di Articulonan Prohibi / lista di Exempcion lo wordo implementa y biaheronan biahando for di Aruba pa Merca lo wordo someti na control/screening adicional di articulonan electronico personal, e asina yama “Personal Electronic Devices” (PED’s).
Aunke cu AAA y e aerolineanan a haci tur e areglonan necesario pa e rekesitonan nobo aki por cana mas suave y facil posibel pa e biahero, pasaheronan biahando pa Merca toch lo por experencia retraso den e proceso como consequencia di e rekesitonan nobo. Pa por yuda den caso di retraso, AAA ta encurasha tur pasahero biahando pa Merca pa percura pa ta na aeropuerto 3 ora prome cu nan orario di salida.
Pasaheronan cu ta biahando pa Merca cu tin preocupacion tocante e transportacion di nan articulo electronico personal por tuma contacto cu nan aerolinea cu nan lo biaha cu ne pa mas detayes.


text:
Door di habri e lista di rekisitonan di DIMAS (Aanvraagformulier bewijs van terugkeer) bo ta haya locual cu bo mester trece.
Prueba di regreso
Descripcion
Prueba di regreso ta un documento den cual DIMAS ta declara cu e persona concerni a entrega un peticion pa un permiso temporal y cu e peticion ta den tramite y cu e persona ta kedando temporal na Aruba (por ehempel pa vakantie) y e mag di drenta Aruba bek. Un persona cu tin un peticion den tramite y di cual su ultimo permiso a caduca, por pidi DIMAS un prueba di regreso. E personanan cu tin un permiso valido ainda pero pa un of otro motibo kier pidi un prueba di regreso tambe por haci esaki. P'esaki e persona mester yena un formulario pa peticion y siguientemente pasa paga e gasto pa tratamento di e permiso na caha di belastingdienst (SIA). Despues cu esaki tuma lugar y si e persona ta dispone di tur e documentonan necesario, e por haci un cita na DIMAS pa entrega e peticion. Si e peticion ta completo y e persona cu a haci e peticion ta bin na remarca pa e prueba di regreso, ta otorga esaki e mesun dia.
Unda pa pidi'e? / Mas informacion na
Kico mi tin di hiba cu mi?
Kico ta e condicionnan?
E peticion pa e permiso nobo mester tabata entrega na tempo si, pues 3 luna prome cu e ultimo permiso a caduca.
Cuanto e ta costa?
E gasto pa un prueba di regreso ta Awg. 40,-.
Cuanto tempo ta dura pa hay'e?
Si e peticion ta completo y e persona cu a haci e peticion ta bin na remarca pa e prueba di regreso, ta otorga esaki e mesun dia.


text:
Helium
Helium ta e elemento kímiko ku number atomiko 2 anto un peso atomiko di 4.002602, ku ta wordu representa dor di e symbulo He. E ta un gas sin kolo, sun holó, sin màk, in-toksiko, anto inerto ku ta e kabes di e grupo di gasnan nobel den e mesa periodiko. Su punto di herebé i smelt ta esun di mas abou den e elementonan anto e ta eksistí solamente komo un gas ku eksepshon di kondishonan ekstremo. Despues di hidrogeno e ta e di dos elemento mas abundante den e universo, anto ta kompone 24% di e masa di nos galaksia.


text:
ORANJESTAD – Apénas un ora despues ku Ministerio Públiko a anunsiá ku e ta investigá e partido di koalishon POR pa malversashon di sèn públiko, gabinete Wever-Croes ta entregá su retiro.
“Pasobra ta investigá un partner di koalishon pa malversashon durante e término aki di gabinete, nos ta pensa ku nos mester tuma e desishon di mas ekstremo. Gabinete no por kontinuá sin un base di konfiansa ku e kiebro di integridat aki. P’esei mi a firma un karta kaminda mi ta pidi gobernador pa retirá e gabinete aki i disolvé parlamento” segun promé minister Evelyn Wever-Croes.
Malversashon di plaka públiko
Ministerio Públiko (OM) di Aruba a pone beslag riba kuentanan di e partido ya kaba kontroversial POR. E investigashon a kuminsá despues ku a drenta un notifikashon (notifikashon MOT) tokante ‘iregularidatnan tokante maneho di plaka riba un kuenta di banko di un fundashon di e frakshon di POR den parlamento di Aruba’, segun OM.
Pasobra ta trata di plaka di komunidat, i OM ke evitá ku esaki ta disparsé, a pone beslag e siman aki riba algun kuenta ku a bin aparesé durante di e investigashon. No ta sigur di kuantu sèn ta trata, OM no ke bisa nada ainda.
Na Kámara di Komèrsio e fundashon di e frakshon ta registrá bou di e nòmber Hunto Nos Por ku presidente Alan Howell. E ta lider di partido i di frakshon di POR. Ademas KdK ta mèldu ku Jacqueline van Putten ta e tesorero. E ta un di esnan ku a lanta e partido.
Investigashon di korupshon di minister
Fin di 2019 e fundadó di partido/lider di POR, Otmar Oduber a retirá komo minister. El a bisa pa motibu di salú, pero mitar aña despues a sali ku e ta sospechoso den e kaso grandi di korupshon Flamingo. Tòg den fondo el a keda manda, asina a sali den un entrevista ku su susesor Marisol Tromp. Despues e tambe mester a bai pasobra e tabatin krítika riba esaki i segun e e tabata ninga di hasi enkargo di Oduber i tambe di fundadó di partido prominente Andin Bikker (minister di hustisia).
For di e retiro di Tromp e kartera di minister no a bai POR bèk, pero e promé minister di Aruba (MEP) a tum’é ofer, loke no ta kustumber. Komo motibu POR i sobrá di gabinete a bisa ku tabatin di hasi ku ekonomisashonnan pa motibu di e krísis di corona. Ora a puntra e promé minister si e tabatin sospecho kaba di korupshon, Wever-Croes a kontestá negativamente.
Partido POR ta plama for di otro
Minister di Hustisia Andin Bikker awor a laga sa ku e ta tuma distansha di su partido POR i e ta sostené e desishon pa e retiro di gabinete. “Na un dado momento bo ta kansa di kada be soportá sorpresa desagradabel i krítika ku no ta trata di bo persona. Mi no ta rekonosé mi mes mas den POR.”
E miembro di frakshon Dellanire Maduro tambe a distansiá su mes di POR i ta bisa ku awor e ta sigui komo Miembro di Staten independiente. E ta bisa ku e no tin nada di hasi ku e fundashon kontroversial i ku no tin akseso tampoko na e kuenta di banko.
Ku esaki e frakshon di POR ta konsistí solamente di lider Alan Howell ku ta ninga ku e sa algu di e iregularidatnan serka e fundashon òf di malversashon.
Punto di akshon di gabinete: integridat
Un di e puntonan di akshon di gabinete Wever-Croes ku a drenta gobièrnu na 2017 ku e partidonan di koalishon POR i RED, ta bon gobernashon i integridat. Krítikonan manera fundashon Bon Gobernashon sinembargo ta haña ku gabinete a primintí hopi pero den práktika a realisá muchu tiki di e promesanan.
Pero e promé minister ta tuma eksaktamente e punto di akshon aki komo e motibu pa sali for di gobièrnu awor.: “Pa e gabinete aki bon gobernashon i integridat no ta solamente palabra sino ehekushon i aktua responsabel diariamente.”
Aruba lo a bai vota for di sèptèmber. Si e elekshonnan lo bini mas trempan awor, no ta kla.


text:
Documentonan necesario.
Conseho y guia den proyecto di agricultura
Descripcion
Agricultura ta un sorto di actividad extenso cu no solamente ta exigi un bon conocemento di cultivo y di mata, pero tambe directamente ta encera conocemento necesario di e aspecto tecnico, quimico, fisica (natuurkunde), economico y financiero. Tambe ta esencial pa tin conocemento di mercadeo di producto, ergonomia y salud fisico. Casi ningun hende ta tene tur e aspectonan aki na cuenta ora cu ta cuminsa cu un negoshi of ora cu ta haci un expansion. Santa Rosa por yuda ora ta traha e plan concerni y ademas por dirigi y introducibo si ta necesario. Tambe por duna sosten na momento di implementacion di e plan di agricultura.
Unda pa pidi'e? / Mas informacion na
Santa Rosa (DLVV) - Seccion di Agricultura y horticultura
Orario:
Habri pa publico: Dialuna te cu diabierna 7.00 – 12.00 y 13.00 – 15.00
Fin di siman, dianan di fiesta y dianan di ATV ta cera pa publico
Kico mi tin di hiba cu mi?
Cuanto e ta costa?
Te cu proximo aviso – gratis.
Cuanto tempo ta dura pa hay'e?
Ta depende di e trabaonan, e concepto di e proyecto y e documentonan entrega.


text:
Enseñansa pa Empleo (EPE) a wordo funda na aña 1988. Despues cu Lago a cera su portanan na 1985, hopi hende a perde trabou y e gobierno di Aruba e tempo ey a busca un alternativa pa Aruba su economia na unda e industria di hotelero y turismo a forma y a crea oportunidad pa trabou. Gobierno a bin cu e proyecto pa ‘her- en bijscholing’ di e hendenan cu no tabatin trabou, haya curso pa un ofishi nobo, entre otro den custruccion y hotelero. Asina Enseñansa pa Empleo a nace y a bira e centro di enseñansa desde e tempo ey cu ta ofrece curso cu por uza den e mercado laboral. Awendia Enseñansa pa Empleo ta ofrece un variedad di curso riba diferente nivel pa crea oportunidad pa nos comunidad haya mas conocimento pa por yuda mantene nos economia.
E tarea di Enseñansa pa Empleo ta:
Ofrece cursonan basa riba e necesidad di e mercado laboral y trece educacion popular riba un nivel alcansabel pa tur hende.
Enseñansa pa Empleo ta ofrece curso riba diferente tereno, e.o. cursonan di Computer, Arbeidsrecht, Bodyman Y Painting, Agricultura/ Horticultura, Papiamento, Hulandes, Ingles, Portugues, Manicure/Pedicure, Sport Massage, Klein Vaarbewijs, Baking & Pastry, F & B Cost Control, etc.


text:
Resientemente gezaghèber i minister demishonario di I&W, Cora van Nieuwenhuizen a duna e señal di komienso pa e proseso pa realisashon di un stashon di sensor Galileo. E stashon ta bini riba e tereno di WEB situá riba Queen’sHighway. Ministerio di Infrastruktura i Maneho di Awa a duna Rijksvastgoedbedrijf (RVB) enkargo pa diseño i ehekushon di konstrukshon di e proyekto. E stashon di sensor ta konsistí di 3 antena di skòter ku un diameter di 2.5 meter i huntu ku esaki un edifisio bashí ku espasio pa kòmpiuternan, reseptornan, espasio pa ofisina i un kas di warda pa personanan di seguridat.
Pa konstrukshon di e stashon di sensor Galileo tin nesesidat ekspertisio spesial komo ku mester ehekutá e konstrukshon bou di kondishonnan estrikto di Union Oropeo. Punto di salida ta ku RVB lo traha ku partidonan lokal, si esaki no ta posibel lo buska e ekspertisio otro kaminda. E kondishonnan estrikto no solamente ta aplikabel riba konstrukshon, pero ta konta tambe pa mantenshon i e servisio operashonal di e stashon. Konstrukshon di e stashon lo ofresé empleo lokal na kompanianan di konstrukshon, servisionan (seguridat i interferensia tékniko) i produktonan. For di EUSPA (European Union Agency for the SpaceProgramme) lo pasa konosementu ofer na e personanan ku ta bai traha na stashon di sensor Galileo.
Den kuadro di inovashon i naturalesa Ministerio di Infrastruktura i Maneho di Awa lo instalá un komishon di naturalesa den kua RVB, entidat públiko, WEB i Stinapa lo partisipá, ku e meta konhunto pa haña un balansa entre alokashon di e stashon di sensor i e naturalesa presente, ku rèspèt i atenshon pa naturalesa. Dor di kombiná ekspertisio i pone mannan huntu por sòru pa un bon integrashon di e edifisio den e área. Ekspektativa ta ku konstrukshon di e stashon di sensor Galileo lo inisiá medio 2022. Un paso inovativo pa Boneiru den direkshon di astronóutika i data di satélite.
Kiko ta e sistema di nabegashon Galileo?
Galileo ta bai bira e promé sistema di nabegashon di satélite ku ta realisá den kolaborashon ku organisashon astronóutiko Oropeo, ESA i Union Oropeo, pues no un sistema militar manera e GPS Merikano, E GLONASS Rusiano òf e Beidou chines. Banda di e servisio grátis i habrí pa referensia di tempu i determinashon di sitio, por pone Galileo disponibel pa otro servisionan komersial tambe. E proyekto di Galileo ta e proyekto atronóutiko di mas grandi ku a yega di eksistí i ta mas minusioso ku GPS.
Entretantu a hinka 26 di e 30 satélitenan den órbita rònt di mundu. E komishon Oropeo a skohe Boneiru komo lokalidat pa realisashon pa un di e stashonnan di sensor di Galileo (GSS). Na e momentunan aki Fransia tin a mayoria di e stashonnan di EU i ta di importansia tambe pa pidi un otro estado miembro.
Astronóutika i Boneiru
Si banda di e stashon di sensor Galileo e ministerio di I&W sa di trese e TelemetryTrackingandCommand (TT&C) Boneiru, lo sigui un próksimo paso den desaroyo riba tereno astronóutikai di data di satélite na Boneiru. E fasilidat tin un skòter di antèna ku un diameter di 14 meter i ta sòru pa e konekshon entre e satélitenan i e fasilidatnan riba tera. E ta vigilá e status, e kòntròl i ta determiná e lokalidat di e satélitenan. Espektativa ta ku medio Sèptèmber lo bin mas klaridat tokante esaki.